ЯНГИ ЗАМОНАВИЙ САВДО КОМПЛЕКСИ ИШГА ТУШДИ » Фориш тумани ҳокимлиги расмий сайти\nФориш тумани ҳокимлиги » Янгиликлар » ЯНГИ ЗАМОНАВИЙ САВДО КОМПЛЕКСИ ИШГА ТУШДИ\nТуманимиз маркази Боғдон шаҳарчаси кундан кун ўзгариб, замонавий қиёфа касб этиб келмоқда.\n«Илғор ҳудуд» лойиҳаси доирасида янгидан янги бунёд этилиб, ишга туширилаётган биноларга савдо, маиший хизмат кўрсатиш шохобчалари жойлаштирилаяпти. Ушбу биноларнинг барчаси замонавий архитектура ва шаҳарсозликнинг энг сўнгги янгиликларини ўзида мужассам этаётгани эътиборга молик.\nБоғдон шаҳарчасининг «Боғдон» кўчасида «Алибобо» савдо мажмуаси қуриб битказилиб, фойдаланишга топширилди.\nБу савдо мажмуасида замон талабларига мос равишда хизмат кўрсатадиган супермаркет, ошхона, дорихона, маиший техника воситалари билан савдо қилувчи дўкон ва маиший хизмат кўрсатиш шохобчалари жойлашган.\nСавдо мажмуаси ҳовлисига ўрнатилган ҳар хил рангда товланувчи фаввора бу ерга ташриф буюрувчиларга ўзгача завқ бағишлайди. Фаввора атрофида бир зум ҳордиқ чиқарган киши кўнгли завққа тўлади.\n«ЭКОБОЗОР» БУНЁД ЭТИЛМОҚДА


Шавкат Мирзиеёв: Халық медицина хызметкерлерине исениўи керек. » Informaсiyalɩq portal\nШавкат Мирзиеёв: Халық медицина хызметкерлерине исениўи керек.\nПрезидент ден саўлықты сақлаў тараўы ўәкиллери менен ушрасыўында медициналық хызметлер сапасын жоқарылатыў ҳәм кадрлар таярлаўды жақсылаў ўазыйпасын тапсырды.\nӨзбекистан Президенти Шавкат Мирзиёев 2017-жыл 5-январь күни ден саўлықты сақлаў тараўының бир топар алдағы қәнийгелери менен ушрасты, деп хабар берди ЎзА.\n«Ден саўлықты саклаў тараўын реформалаў мәмлекет сиясатының ең әҳмийетли бағдарларының бири» деди Шавкат Мирзиёев.\nПрезидент мәмлекетте халықтың ылайық өмир сапасын тәмийинлеў, аналар ҳәм балаларды қорғаў, ҳәр тәреплеме саламат әўладты тәрбиялаў, медициналық хызмет сапасын жақсылаўға қаратылған системалы жумысларды атап өтип, өз шешимин күтип турған машқалаларға толық тоқталып өтти. Тийкарғы дыққатты аўыллық врачлық пунктлери жумысына тийисли мәселелерге қаратты.\n«Ерисилген жетискенликлерге қарап отырыў раўажланыў жолындағы ең үлкен тосқынлық», - деди Президент. Ол 2016-жыл сентябрь айы соңында ашылған виртуал қабыллаўханасына келип түскен мүрәжатлардың 7000 нан артығы дәл усы медицина тараўына тийисли екенлигин айтты.\nБүгинги күни аўыллық врачлық пунктлери бирлемши медициналық көриўден өткериў ушын лаборотория анализи қураллары, бир қанша диагностика аппаратлары менен үскенеленгени халық ушын қолайлықлар жаратпақта. Бирақ, медицина үскенелерин пайдаланып билетуғын тәжирийбели қәнийгелер жетерли дәрежеде емес. Айырым шет аймақларда әпиўайы қан тапсырыў ушын район орайына ямаса қалаға барыўға туўра келеди.\nАйырым орынларда медициналық көриўден өткериў атына ғана өткерилмекте, деп пикирин даўам етти Президент. Шет аймақларда тәжирийбели қәнийгелер жетиспей атырғаны кадрлар мәселесинде ислениўи керек жумыслар көп екенлигин аңлатады.\nАўыллық врачлық пунктлери азаллы-кеш ислеўи керек. Буның ушын пункт қасынан усы пунктте ислейтуғын врачқа жай салып бериў керек.\nХалыққа тез медицианалық жәрдем көрсетиў сапасын жоқарылатыўға қаратылған бир қанша илажлар көрилди. Бирақ, бүгин халық бул хызмет сапасынан ырза деп айта алмаймыз, деди ол. Системаны пүткиллей өзгертиў – заман талабы.\nИлажда Өзбекистан Республикасы Президентиниң 2016-жыл 31-октябрьдеги «Халықты дәри-дармақ қураллары ҳәм медицина буйымлары менен тәмийинлеўди еле де жақсылаўға байланыслы илажлар ҳаққында»ғы қарары орынланыўы бойынша алып барылып атырылған жумыслар сын көз-қарастан көрип шығылды.\nБуннан соң мәмлекет басшысы ҳаял-қызлар ушын бөлек поликлиника шөлкемлестириў кереклигин мәлим етти. Себеби ертеңги күнимиздиң даўамшыларын саламат етип дүньяға келтириў тийкарынан ҳаялларымыздың ден саўлығына байланыслы деди, ол.\n«Ден саўлық тараўы ҳаққында айтқанымызда бир шынлықты естен шығармаў керек: медицина хызметкерлери бизиң саламатлығымыздың сақшылары. Оларға халық исениўи, олар болса халықты исендире алыўы керек», - деп атады Шавкат Мирзиёев.\nҚәнийгелестирилген медицина орайлары жумысында да шешимин күтип атырған мәселелер көп. Бар орайлардың ҳәммеси Ташкент қаласында жайласқан. Бул, әсиресе, аўыл халқына анық қолайсызлықлар туўдырады. Қәнийгелестирилген медицина орайлары қәнийгелери орынларға барып халыққа медициналық хызмет көрсетиўи, хирургиялық әмелиятларын өткериўи керек, деди Президент.\nИлажда мәмлекет ден саўлықты сақлаў тараўын еле де раўажландырыў, көрсетилип атырылған медициналық хызметлер сапасын халық аралық стандартлар дәрежесине көтериў, жас қәнийгелерди тәрбиялаў процесслерине алдағы билимлендириў технологияларын кең енгизиў, дүньяның жетекши медицина орайлары ҳәм оқыў мекемелери, белгили алымлар ҳәм қәнийгелер менен бирге ислесиўди кеңейтиў ҳәм басқа да әҳмийетли мәселелер бойынша қәнийгелерге анық тапсырмалар берилди.\n7-01-2017, 13:58 |\nҚарақалпақстан Республикасы Ден-саўлықты сақлаў министриниң виртуал


Газета СБХ / 2014 год / № 47 / Бухгалтерга ёрдам\nҲаммамиз иссиқ жонмиз. Ҳар биримизда ҳам маънавий ва моддий кўмакка зарурат туғиладиган вазиятлар юз бериб туради. Табиийки, масаланинг маънавий томони ҳақида сўзлаганимизда биз яқин кишиларимиз ҳақида ўйлаймиз. Агар муаммони ҳал этиш учун пул керак бўлса, биринчи навбатда хаёлимизга ишхона келади. Яъни бу борадаги умидимиз ўз ишхонамиздан бўлади, шунинг учун ариза кўтарган ҳолда раҳбар ҳузурига моддий ёрдам сўраб йўл оламиз.\nМақоламизда биз мақсадимизга эришиш учун раҳбариятга самарали таъсир кўрсатиш дастакларини очиб бермаймиз, балки моддий ёрдамни классификациялаш ва бундай тўловларнинг жисмоний шахсларга солиқ солишга таъсирини баҳолаш имконини берадиган Ўзбекистон Республикасининг қонун ҳужжатларига мурожаат қиламиз.\nМоддий ёрдам Солиқ кодексига (бундан кейин – СК) кўра жисмоний шахсларнинг солиқ солинмайдиган даромадларига киради (СКнинг 179-моддаси). У ёки бу ходимга моддий ёрдам ажратиш тўғрисида қарор фақат хўжалик юритувчи субъектнинг раҳбари томонидан қабул қилинади. Ижобий ёки салбий қарор қабул қилиш учун шароит корхонанинг умумий молиявий ҳолати ва бошқа объектив омилларга боғлиқ бўлади. Шу сабабли ходимлар уларнинг аризалари кўриб чиқилганидан кейин қабул қилинган ҳар қандай қарорни тўғри тушунишлари лозим.\nМоддий ёрдамнинг қуйидаги турларига жисмоний шахслардан олинадиган даромад солиғи солинмайди (СКнинг 176-178-моддаларида кўрсатилган даромадларга ягона жисмоний тўлов (ЯИТ) ва ижтимоий бадаллар ҳисобланмайди):\n√ фавқулодда ҳолатлар муносабати билан – тўлиқ. Бироқ фавқулодда ҳолатларнинг ўзи нима? Улар – тарафларнинг хоҳиш-иродаси ва ҳаракатларига боғлиқ бўлмаган, табиат ҳодисалари (зилзила, кўчкилар, бўрон, қурғоқчилик ва бошқалар), бошқа табиий офатлар ёки ижтимоий-иқтисодий вазиятлар (уруш ҳолати, қамал ҳолати, давлат манфаатларини кўзлаб импортни ҳамда экспортни тақиқлаш ва бошқалар) келтириб чиқарган муайян шароитлардаги фавқулодда, олдини олиб бўлмайдиган ва кутилмаган ҳолатлар бўлиб, қабул қилинган мажбуриятлар шулар туфайли бажарила олмайди (СКнинг 22-моддаси);\n√ вафот этган ходимнинг оила аъзоларига ёки оила аъзоси вафот этганлиги муносабати билан ходимга бериладиган тўловлар – ЭКИҲнинг 12 бараваригача миқдорда (2014 йил 1 апрелгача – ЭКИҲнинг 20 бараваригача миқдорда). Бунда оила аъзолари деб кимлар тушунилади? Улар эр, хотин, ота-она ёки фарзандликка олувчилар ва болалар, шу жумладан фарзандликка олинган болалар;\n√ бошқа ҳолларда – солиқ даври учун ЭКИҲнинг 12 бараваригача миқдорда.\nОхирги банд кўплаб ихтилоф ва баҳсларни келтириб чиқаради. «Бошқа ҳоллар» тушунчасига нималар киради? Буни қандай қилиб тўғри классификациялаш мумкин? Айни ана шу бошқа ҳол бошланганини қандай қилиб белгилаш мумкин? Аслида бошқа ҳолларга дастлабки икки бандда саналмаган ҳоллар киради. Улар турли хил бўлиши мумкин: масалан, фарзанд туғилиши, тўй, таъмирлаш, бошқа ерга кўчиш, қишлоқ хўжалиги маҳсулотини харид қилиш, даволаниш ва бошқалар. Бундай ҳолларга СК 178-моддасининг 16-банди аниқлик киритади, унга кўра моддий ёрдам тариқасидаги тўловларга:\nқишлоқ хўжалиги маҳсулотларини бериш ёки уларни сотиб олиш учун маблағлар бериш тарзидаги тўловлар киради.\nАмалиётдан бир нечта вазиятни келтирамиз.\n1-ВАЗИЯТ. «МЧЖ» йирик корхонаси. Жамоа шартномаси тузилмаган. Буйраги оғриган ходим моддий ёрдам сўради. Бунда иш вақтида амбулатория тарзида даволанилган. Ходим тегишли ташхис кўрсатилган маълумотномани тақдим этди.\nСавол: унга моддий ёрдам бериш керакми ёки йўқ?\nУшбу вазият – корхонанинг меҳнат шартлари ва унга ҳақ тўлаш билан боғлиқ барча зарурий шартлар кўрсатилиши керак бўлган жамоа шартномасига эга бўлиши албатта кераклигига яққол мисолдир. Хусусан, агар гап моддий ёрдам тўғрисида кетса, жамоа шартномасига қуйидагиларни киритиш мумкин.\nМоддий ёрдам кўрсатишнинг бошқа ҳоллари бу:\n√ турли касалликларни стационар ва амбулаторияда даволаш муносабати билан корхона ходимларига моддий ёрдам. Қуйидагилар ёрдам олиш учун асос ҳисобланадиган ҳужжатлардир:\n● туман поликлиникасининг ташхис кўрсатилган маълумотномаси;\n● харид қилинган, дорихона муҳри босилган дори воситаларининг рецепти (ёки унинг нусхаси);\n● вақтинча меҳнатга қобилиятсизлик варақаси (агар ходим касаллик варақаси олган бўлса).\nЖамоа шартномаси бўлмаган тақдирда, нима қилиш керак? Ушбу ҳолда масаланинг ечими корхона раҳбарига боғлиқ бўлади. Раҳбар аризага резолюция қўяди, буйруқ чиқаради ва буйруққа асосан бухгалтерия банкдан пул олади ва моддий ёрдамни беради.\n2-ВАЗИЯТ. «ххх» корхонасида бола туғилиши муносабати билан моддий ёрдам бериш амал қилади (давлат кафолатлаган ЭКИҲнинг 2 баравари миқдоридаги белгиланган нафақадан ташқари).\nБухгалтер саволлар туғилиши мумкин:\nходим аризани қандай қилиб тўғри ёзиши мумкин;\nмоддий ёрдам беришнинг мазкур ҳолати СК 179-моддасининг «солиқ солинмайдиган моддий ёрдам тўлашнинг бошқа ҳоллари» имтиёзли кичик бандига кирадими?\nШубҳасиз, киради. Чунки:\n1) мақсадли тусга эга;\n2) ходим билан юз берган воқеа тақозо этган;\n3) бажариладиган иш тоифалари билан боғланмаган.\nБироқ ҳаётда тез-тез учрайдиган ушбу ҳолни ҳам жамоа шартномасида қайд этиш мумкин.\nМоддий ёрдам кўрсатишнинг бошқа ҳолларига:\n√ болаларнинг туғилиши муносабати билан корхона ходимларига моддий ёрдам киради.\nУни олиш учун асос бўладиган ҳужжат – бола туғилганлиги тўғрисидаги гувоҳноманинг нусхаси.\nЭҳтимол, кимдир ҳужжатлар рўйхатига эр-хотин никоҳи тўғрисидаги гувоҳнома ва паспортлар нусхаларини қўшишни хоҳлар. Фикримизча, энг зарур ҳужжат – бола туғилганлиги тўғрисидаги гувоҳнома, ундан боланинг корхона ходимига қариндошлик муносабатини аниқлаш мумкин.\n3-ВАЗИЯТ. Бу ерда кишиларнинг ҳаётидаги тўй, таъмирлаш (уй, квартира, дала ҳовли иморатини), шахсий автомобилнинг бузилиши сингари воқеаларни ёритишни хоҳлардик. Ана шу мақсадларда ҳам корхона моддий ёрдам беришга ҳақли – сабаб худди 2-вазиятдагидек: мақсадлилик, воқеанинг шахсий тусдалиги ва юз берганлиги. Шундай бўлса-да, ушбу ҳолларни жамоа шартномасига киритган маъқул.\n√ шахсий тусдаги қуйидаги ҳоллар, воқеалар ва тадбирлар муносабати билан корхона ходимларига моддий ёрдам:\n● оила аъзоларининг тўйи;\n● корхона ходимларининг кўчмас мулкини таъмирлаш;\n● суғурта ташкилотлари компенсацияланмайдиган, қиймат ифодасида ЭКИҲнинг 5 бараваридан кўп зарар етказган авария ҳолларида кўчар мулкни таъмирлаш киради.\nКўчмас мулкни таъмирлаш ҳолатида мол-мулкка эгаликни тасдиқлайдиган ҳужжатларнинг нусхалари тақдим этилиши зарурлигини кўрсатиш мумкин. Автомобиль борасида таъмирлаш ва автомобиль эҳтиёт қисмларини алмаштириш бўйича баҳолаш ишлари нусхасини, шунингдек жисмоний шахснинг суғурта ташкилотига зарарни қоплаш тўғрисидаги талабномаси ва сабабларини кўрсатган ҳолда қоплаш рад этилганлиги хатини сўраб олиш мақсадга мувофиқдир. Оила аъзоларининг тўйига келсак, никоҳни рўйхатдан ўтказиш гувоҳномасининг нусхаси етарли, унинг ёрдамида қариндошлик даражасини белгилаш мумкин.\nҲар қандай ҳолда жамоа шартномасининг мазкур қоидасини ҳужжатлар рўйхати билан тўлдириш зарур, улар саналган воқеаларнинг ҳар бирида моддий ёрдам тўлаш учун асос бўлиб хизмат қилади.\nХулоса чиқарамиз. Моддий ёрдамни уни сўраган ҳар бир ходимга бериш мумкин. Уни бериш-бермасликни фақат бундай ваколатларга эга бўлган раҳбар ҳал қилади. Ходимларга моддий ёрдам бериш жараёнини соддалаштириш учун жамоа шартномасида ходим уни олиш ҳуқуқига эга бўлган барча ҳолларни қайд этган маъқул. Бу корхона маъмурияти ўз ходимларига нисбатан олиб бораётган сиёсатининг очиқ-ошкор бўлишини таъминлайди, ҳар бир ходимга у корхонадан моддий кўмак сўраганда нимага, қандай ҳолда ва қандай миқдорда ёрдам олишни билиш имкониятини беради ва, охир-оқибатда, умуман жамоадаги бир-бирини тушуниш ва ўзаро муносабатларни яхшилайди.\nПрочитано: 15149 раз(а)\n2019-05-15 02:35:33, Гость_:


АПЛ мураббийларининг антиқа услублари\n27 октябрь, 2018, 00:05\nТеглар:Юрген Клопп | Маурицио Сарри | Рафаэль Бенитес | Ньюкасл | Челси | Ливерпуль\nАПЛда ишловчи мураббийларнинг сирлари нимада?\nЮрген Клопп - аут ва коктейл сири\n2015/16 йилги мавсумда Клопп Англияга келгач, уни инглиз диёрида муваффақиятсизликка учрашини башорат қилди. Боиси, кўпчилик унинг "Боруссия"даги ўйин услуби Премьер-лигага мос келмаслигини айтган эди, аммо амалда ундай бўлиб чиқмади.\nУ ортда қолган икки йил давомида ажойиб жамоани шакллантира олди. Бунда ўзига хос бўлган нарсаларнинг ўрни катта албатта.\nМасалан у аутларни ўйинга киритишни ўргатувчи махсус мураббий ёллаган. Бу Томас Гроннемаркдир. Даниялик мутахассис бобслей, енгил атлетика ва футболда фаолият кўрсатган. У 51,34 метр масофага улоқтириши билан Гиннеснинг рекордлар китобига кирган. Ҳозирда эса мазкур рекордчи "Ливерпуль" ҳужумларини аутлар орқали ривожлантириш борасида иш олиб бормоқда. Статистик маълумотларга кўра, "қизиллар"нинг рақиб жарима майдони яқинида тўпни ён чизиқдан ўйинга киритадиган 13 % ҳолларда муваффақиятли тугайди.\nБундан ташқари Клопп футболчиларнинг таомномасини ҳам белгилаб беради. Мерсисайдда ҳозирда германиялик ошпаз ишламоқда. У бунга қадар Миллий Хоккей лигаси жамоаларида ишлаган. Германиялик сузувчи Марк Варнек эса футболчилар шириндан-шакар коктейллар тайёрлаб беради. Бундан ташқари Германия терма жамоаси собиқ диеотологи Мону Неммер ҳам футболчиларнинг ўйинлардан сўнг тезроқ тикланиши ва соғлом бўлишлари учун таомномани тузиб беради.\nУнаи Эмери ва шакарлар\nЭмерининг "Арсенал"га келганига эндигиниа икки ой бўлди, аммо шунга қарамасдан, лондонликларнинг ўйинлари ва натижалари бутунлай ўзгарди.\nИспаниялик мутахассис Англияга келиши биланоқ, жамоа базасидаги таомномани ўзгартирди. Эмери гуруч, ёғли ва аччиқ таомларни ҳамда шарбатларни тақиқлади. Охиргисини таркибидаги шакар миқдори кўп эканлиги боис шундай қарорга келди. Аммо шарбатхўрлар - Шкодран Мустафи ва Уэлбеклар ундан бу борада бироз енгиллик беришни сўрашди. Энди эса "Арсенал" машғулот базасида табиий меваларни сиқиб, шарбат қилувчи мосламалар бор, ҳар бир футболчида!\nБундан ташқари, Унаи шогирдларининг жисмоний жиҳатдан Премьер-лиганинг қолган футболчиларидан ортда қолаётганини билиб, қўшимча машғулотлар ўтказиш учун майдон ёнида чодир ўрнатмоқда.\n"Эмери? У ақлдан озган. У доимо планшетини кўтариб олиб футболчиларга дакки беради. У футбол жинниси, аммо унинг ишга бўлган муносабатини ҳурмат қиламан", - деди Мустафи.\nДарвоқеа, яна бир статистика. Мустафи Арсен Венгер қўл остида ўйнаган вақтларда хатолар миқдори 53 % ни ташкил этар эди. Ҳозирда эса бу кўрсаткич 27,7 % га қадар қисқарди.\nРафаэль Бенитес ва тактикалар\nБаҳорда The Telegraph нашри қизиқ бир нарсани эълон қилган эди. "Ньюкасл" бош мураббийи Рафаэль Бенитес оилавий тушликни ёмон кўради ёки хаддан ташқари футболни севади. Шу даражада севадики, уйда ликопчаларни 4-4-2 схемаси ёрдамида столга жойлаштиради.\nУшбу мавсум аввалида "қарғалар" етакчиларидин бири бўлган Жонжо Шелви шундай деган эди:\n"Бенитес - футбол жинниси. У доимо футбол кўради. Масалан мен унинг хонасига кириб ёнига ўтирсам, у мени эшитмайди, чунки иккита экранда футбол кўраётган бўлади. Мавсум аввалида у бизга бир ярим соат маъруза ўқиди ва бирданига мендан Жонжо, мен нималар ҳақида гапирдим деб сўраб қолди. Табиийки, мен бунга жавоб қайтара олмадим. Боиси маърузанинг таҳминан 7-8-дақиқаларида уйқуга кетган эдим".\nАммо унинг тактикалари иш бермаяпти. Ҳар холда "Ньюкасл" ҳозирда жадвалнинг сўнгги поғонасида бормоқда.\nСарри ва тўп билан муомала\nСарри тўп назоратини яхши кўради. Ҳозирги "Челси" Конте ёки Хиддинк давридаги "Челси"дан икки баробар кўп тўп узатишларини амалга оширмоқда. Сарри бирор футболчи "квадрат" ўйини вақтида кетма-кет хатоларга йўл қўйса, уни майдонни бир марта айланиб чиқишини талаб қилади.\nСаррининг машғулотлардаги сўнгги янгилиги эса машғулотларга панна бўйича жаҳоннинг энг яхши футболчи Софьен Тузанини таклиф этди. Панна ўйинчиларнинг оёқ орасидан ўтказувчи спорт тури саналади. Тузани икки соат давомида "Челси" футболчиларининг "додини берди". Қизиғи, улар орасида энг техникаси юқори футболчилар - Виллиан ва Эден Азарлар ҳам бор эди.\nВагнер ва юкламалар\n"Хаддерсфилд" устози Вагнерни ҳақиқий "ботаник"лардан дейиш мумкин. У ҳар доим рюкзак ва кўзойнак таққан ҳолда юради. У ҳам Бенитес каби савол-жавоблар ўтказиб туришни хуш кўради.\nУ футболчиларнинг жисмоний ҳолатларига жиддий эътибор қаратади. Yahoo Sports хабарига кўра, Вагнер машғулот майдончасидаги кичик автомобилга арқон боғлайди, иккинчи учига эса футболчини боғлайди. Сўнгри ўзи машинага ўтириб, уни пастроқ тезликда ҳаракатлантиришга ҳаракат қилади. Футболчи эса қарама-қарши томонга югуриши керак бўлади. Аммо бундай услублар ҳам ҳозирда "Хаддерсфилд"га ёрдам бера олмаяпти, боиси, жамоа хавфли зоналар атрофига ўралашиб қолган.\nТЕЗКОР ХАБАР “Ливерпуль” Мбаппе учун супер ҳужумчиларидан воз кечишга тайёр


Қайси мамлакатда кам ишлаб кўп олишади (ва аксинча)?\n» Малумотлар » Кайси мамлакатда кам ишлаб кўп олишади (ва аксинча)?\nДунёнинг энг самарадор ишчилари Люксембург, Норвегия, Швейцария, Дания ва Исландияда исти?омат ?илишади. Улар бир соатлик иши ва?тида мамлакатлари и?тисодиётига 68,47 доллардан 36,52 долларгача фойда келтиради.\nЭкспертлар самарадорлик рейтингини тузишда а?оли жон бошига тў?ри келадиган ЯИМни олиб уни бир йилда бир киши ?иссасига тў?ри келадиган иш соатига та?симлашди. Шу билан улар и?тисодиёт самарадорлиги индексини ани?лаб олишди. У ?ар бир ишчининг бир соатлик иш ва?тида мамлакати и?тисодиётига ?ўшадиган ?иссасига бо?ли?. ?уйида дунёнинг етакчи 36 мамлакатида иш самарадорлиги жадвалда акс эттирилган.\nDostlaringizga Ham Tarqating !\nShaxboz va Navruz - Sog'ina (Qo'shiq Matni)Сен менга бегона бахтим эдинг ягона Мен сенга бегона йўқламайсан бир бора Учрашмаймиз энди ҳеч қачон Орзуларимиз бир умрга бўлди армон... Алвидо дейишга ҳеч ҳам тилим бормайди Ўзгани бағрида ҳеч ҳам кўргим келмайди Наҳот сўнди туйғулар қамраб олди мени қайғулар... Мен сени соғина соғ\nУлуғбек Раҳматуллаевнинг рафиқаси уни қайси аёл ҳамкасбидан рашк қилади?Ўзбекистонда хизмат кўрсатган артист Улуғбек Раҳматуллаев MY5 телеканалида эфирга узатиладиган “Love story” кўрсатувида иштирок этди ва рафиқаси Иродахон билан қандай танишишгани, фарзандларининг туғилиши ва оиладаги рашк ҳақида гапириб ўтди.\nМатиз бошқараётганда интернет орқали жонли эфирга чиққан қиз автоҳалокатга учради (Видео)Россиянинг Қозон шаҳрида яшовчи қиз машина бошқариб, интернетдаги жонли эфир орқали гаплашаётганда автоҳалокатга учради, деб хабар берди НТВ телеканали.\nЎзбекистон мактабларида ўкув йили бир хафтага узайдиЎзбекистон Республикаси Вазирлар Ма?камасининг ўрта таълим ?а?идаги янги Низомига мувофи? мамлакатимиз мактабларида ў?ув йили 33 ?афтадан 34 ?афтага узайди.


МОДЕРНИЗАЦИЯ – САМАРАДОРЛИК ОМИЛИ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » МОДЕРНИЗАЦИЯ – САМАРАДОРЛИК ОМИЛИ\n11-10-2014 09:15 Navoiy shahri » Yangiliklar\nШаҳримиздаги “Наврузкомиссионгўштхаридсавдо” хусусий корхонасида ишлаб чиқарилаётган қатиқ, сметана, қаймоқ, творог каби олти турдаги сут маҳсулотлари аллақачон харидорларини топиб улгурган.\nБу эса мамлакатимизда Президентимиз раҳнамолигида кичик бизнес ва хусусий тадбиркорликни ривожлантириш, уларнинг самарали фаолият юритиши учун кенг имконият ва шароитлар яратишга алоҳида аҳамият қаратилаётганлигининг натижасидир. Айниқса, давлатимиз раҳбарининг 2012 йил 18 июлдаги “Ишбилармонлик муҳитини янада тубдан яхшилаш ва тадбиркорликка янада кенг эркинлик бериш чора-тадбирлари тўғрисида”ги Фармони бу борада муҳим омил бўлаётир.\n– 2004 йилда бу цехни ташкил этгандик, – дейди корхона раҳбари Жамшид Муродов. – Жорий йилда корхонамиз модернизация қилиниб, иш унумдорлиги сезиларли даражада оширилди. Банкдан олинган 140 миллион сўмлик кредит ҳисобидан автоматлаштирилган сутни қайта ишлаш, йогурт ҳамда пишлоқ ишлаб чиқаришга мўлжалланган замонавий чет эл технологияларини сотиб олиб ўрнатдик. Бу янги иш ўринлари яратиш имконини берди.\nКунига икки тонна сут қайта ишланаётган корхонада техник ва технологик янгилаш ишлари олиб борилганлиги туфайли маҳсулот сифати яхшиланиб, турлари кўпаймоқда.\n– Цехда ишлар намунали ташкил этилиб, бизлар учун барча шарт-шароитлар яратилган, – дейди корхона ишчиси Зебо Эрназарова. – Янги ишга туширилган йогурт ва пишлоқ ишлаб чиқариш технологиялари меҳнат унумдорлигини оширишга хизмат қилаяпти.\nЎн нафар маҳаллий ёш меҳнат қилаётган корхона маҳсулотлари сифатлилиги ва арзонлиги билан аҳолига манзур бўлаётир. Тайёр маҳсулотлар мактабгача таълим муассасалари ҳамда савдо шохобчаларига етказиб берилмоқда.\n– Аҳолининг сифатли гўшт, сут ва сут маҳсулотларига бўлган эҳтиёжини қондириш мақсадида кейинги ойдан бошлаб гўшт маҳсулотларини қайта ишлашни йўлга қўямиз, – дейди Жамшид Муродов сўзини давом эттириб. – Айни пайтда шу мақсадда замонавий технология ускуналарини ўрнатиш ишлари якунланмоқда. Мазкур цех ишга тушгач, яна камида ўнта янги иш ўрни яратилади.\n“КЎЗМУНЧОҚ” НИНГ СИФАТЛИ МАҲСУЛОТЛАРИ\nКОРХОНАНИНГ ЯНГИ БИНОСИ


TIB.UZ / БРОНХИАЛ АСТМА ЁХУД ЗИҚҚИНАФАС ҲАҚИДА - TIB.UZ\nБРОНХИАЛ АСТМА ЁХУД ЗИҚҚИНАФАС ҲАҚИДА\nTIB.UZ Кун мавзуси БРОНХИАЛ АСТМА ЁХУД ЗИҚҚИНАФАС ҲАҚИДА\nБронхиал астма нафас йўлларининг сурункали касаллиги бўлиб, унинг асосида доимий яллиғланиш белгилари ётади. Яллиғланиш жараёнида бронхлар сезувчанлиги ортиб, натижада бронх-ўпка тизимида ўзгаришлар юзага келади. Бу ўзгаришлар беморларда такрор-такрор нафас қисиши, ҳансираб қолиш, кўкрак қафасида хириллаш ва оғирлик пайдо бўлишига ҳамда кечалари йўтал хуружи тутишига олиб келади. Астма сўзи “бўғилиш”, “ҳансираш” маъноларини билдириши бежизга эмас. Чунки бронхиал астмага дучор бўлганлар бронхлар шиллиқ қаватининг шишиши, шиллиқ ишлаб чиқаришнинг кучайиши ва бронхспазм туфайли тез-тез нафас қисишидан шикоят қиладилар.\nХасталикнинг илк хуружлари болаликда ёки балоғатга етиш даврида бошланиши мумкин. Айрим одамларда эса бу касаллик кексалик ёшида ҳам ривожланади. Бронхиал астма кўпинча бирор касаллик (нафас йўлларининг жиддий яллиғланиши, зотилжам, қизамиқ, аёлларда жинсий аъзолар яллиғланиши) ёки қаттиқ асабийлашиш ва руҳий зўриқишдан кейин пайдо бўлади. Ёзнинг ўзгарувчан кунларида, айниқса об-ҳаво совуқ ва нам бўладиган кўклам ҳамда куз фаслларида бронхиал астма хуружлари кучаяди.\nҚАДИМДА ҲАМ УЧРАГАН ЭКАН\nҲиппократ замонида (милоддан аввал) ҳам айни баҳор кезларида ўсимликлар чангининг атрофга тарқалиб кишиларда аллергия қўзғаши маълум бўлган. Лекин у вақтларда аллергия ҳолатидан ҳеч кимнинг хабари йўқ эди. Ҳиппократ нафаси қисиб қолган беморларга эфедра гиёҳини ёқиб тутунидан ҳидлаш зарурлигини тавсия этган.\nАбу Бакр ар-Розий “Тиббиётга доир мукаммал китоб” асарида биронхиал астма аломатларини батафсил баён этиб баъзи гулларнинг ва айрим овқат маҳсулотларининг бу касалликка сабаб бўлишини кўрсатиб ўтади. Кейинчалик эса Абу Али ибн Сино “Тиб қонунлари” нинг учинчи китобида астма тўғрисида сўз юритиб, бу касаллик хуружлари бошланишида табиий ва иқлимий омилларнинг аҳамияти катта эканини қайд этади. Нафас қисиши хуружларининг бадан терисига тошма тошиши билан бирга давом этишини ҳам ибн Сино биринчи бўлиб кузатган.\nЎн саккизинчи асрда бир қанча олимлар астмани “асабий ҳолатлар натижасида ўпканинг тиришиб қисилишидан” бошланадиган алоҳида бир турдаги ҳансираш дея фикр билдиришган. Рус терапевти Сокольский фикрига кўра хуружлар асосан кечалари, яъни одамнинг ҳис-туйғулари жунбушга келганда вегетатив асаб тизими қўзғалиши натижасида тутиб қолади, бу кўпинча бронхиал астманинг психоневроз ҳолати сифатида талқин этилади.\nЎн тўққизинчи аср бошларига келиб австриялик педиатр шифокор Пирке “аллергия” атамасини клиник амалиётга биринчи марта жорий этди. Пирке кўпгина кишиларнинг организми бефарқ бўладиган моддаларга нисбатан айрим одамларнинг организми ўта сезгир бўлишини пайқади. Унинг таъкидлашича астма аллергик касаллик ҳисобланиб, бу – организмнинг айрим таъсирларга жавобан одатдан ташқари, яъни бошқача тарзда жавоб беришидир.\nДАРД ҚЎЗҒАТУВЧИ “ТАНГАЧА”ЛАР\nБронхиал астма жуда кўп сабабларга кўра келиб чиқади. Барча аллергик касалликлардаги каби бронхиал астма ҳам “аллерген” деб аталадиган баъзи моддаларга организм сезгирлигининг ошиши туфайли пайдо бўлади. Аллергенлар организмга нафас, овқат ҳазм қилиш йўллари, тери ва шиллиқ пардалар орқали кириши мумкин. Унутмаслик керакки, аллергенлар бронхиал астмадан ташқари эшакем, конъюнктивит, ринит, мигрен сингари касалликларни ҳам келтириб чиқаради.\nОлимларнинг кузатиш натижаларига кўра, қуйидагилар бронхиал астма хуружларини қўзғатади:\n— мушук, ит жунлари, уйда боқиладиган қуш ва паррандаларнинг патлари;\n— аквариумдаги балиқлар тангачалари, шунингдек уларга озиқа сифатида бериладиган дафния толқонлари;\n— тухум, шоколад, асал, қулупнай, апельсин, ёнғоқ сингари истеъмол маҳсулотлари;\n— кундалик турмушда ишлатиладиган кимёвий моддалар (масалан кир ювиш воситалари, ҳашаротларга қарши заҳарли сепмалар, ҳўл ва қуруқ меваларни узоқ сақлаш учун қўлланиладиган дорилар);\n— кутубхоналарда сақланаётган эски китобларнинг гардлари, деворга осилган ёки полга тўшалган гиламларнинг чанглари.\nБулардан ташқари, хонадонлардаги уй каналари (эскирган жун адёл ва парёстиқларда кўп учрайди), ховлиларда ўсадиган баъзи дарахтлар (чинор, терак), ҳайвонлар (хонаки иссиққонли жониворлар) , озиқ-овқатлар (цитрус мевалар ва донли маҳсулотлар) дорилар (пенициллин, стрептомицин, аспирин, сульфаниламидлар узоқ вақт қабул қилинганда) ҳам кишиларда бронхиал астмани юзага келтиради.\nШунингдек чақалоқлигида кўкракдан эрта ажратилиб сунъий овқатлар билан боқилган баъзи болаларга юқорида таъкидланган маҳсулотлар берилса, уларнинг баданига тошма тошишидан бошлаб то бронхиал астма хуружигача олиб борадиган аллергик касаллик белгилари пайдо бўлиши мумкин.\nКЎКРАК ҚАФАСИ СИҚИЛАДИ\nНафас қисиш бронхиал астманинг асосий клиник белгиси ҳисобланади. Баъзи бир аллергенларнинг таъсири, яллиғланиш касалликларининг қайталаниши, асабий-руҳий зўриқиш ҳолатлари хуруж авж олишига туртки беради.\nКасалликнинг хуружлари тўрт босқичда кечади.\nБиринчи босқичда хуруждан бир неча дақиқа ёки бир неча соат олдин беморни йўтал тутади, томоғи, кўзлари, тери ёки қулоқ супраси қичишади. Беморда пешоб ажралиши кучаяди. Бу бронхиал астма хуружининг илк даракчи белгиси.\nИккинчи босқич бўғилишлар билан кечади. Хуруж вақтида нафас йўлларидаги майда бронхлар тораяди, уларнинг шиллиқ қавати шишиб бронх найчасида шилимшиқ модда ажралади. Беморнинг кўкрак қафаси сиқилади, у тўлиқ нафас чиқара олмайди. Кўпинча нафас чиқариш ҳуштаксимон хириллашлар билан кечади. Беморнинг юзи кўпчийди, кўкаради, бўйин веналари шишади.\nАйнан шу босқичда беморни вақти-вақти билан қийноқли йўтал тутади, у балғам ташлайди. Балғам қуюқ, ёпишқоқ, баъзан кўпикли бўлади. Хуружлар узоқ муддат давом этса, жигар катталашади ва оёқларда шиш юзага келади.\nУчинчи бочқичда хуружлар тез-тез қайталанади, кўп миқдорда балғамли йўтал пайдо бўлиб бу беморга енгиллик беради. Баъзан кутилмаганда хуруж тутиб беморнинг иш фаолияти сусаяди, уйқуси ёмонлашади.\nТўртинчи босқич оғир кечади, яъни касаллик тез-тез қўзиб туради. Муолажалар олинишига қарамасдан, тунги хуружлар тез-тез рўй беради, беморнинг жисмоний фаоллиги чекланади. Ушбу босқичнинг салбий томони шундаки, бронхиал астма сурункали бронхит билан ривожлана бошлайди. Бу эса ўз навбатида сурункали нафас етишмовчилиги ёки ўпка эмфиземаси (ўпка пуфакчалари – альвеолаларнинг кенгайиши)га олиб келади.\nТўртта босқичда ҳам касаллик зўрайиб кетаверса ва узоқ муддатли оғир нафас қисиш хуружлари рўй берса бемор организмида муҳим аъзолар иши ёмонлашади. Масалан юракнинг электр ўқи ўнгга қараб силжийди, шунингдек ўпка тизимида ҳам хавфли ўзгаришлар юзага келади. Ҳатто қовурғалар оралиғи кенгаяди, бора-бора ўпка фаолияти кескин бузилиши мумкин.\nКАСАЛЛИКНИНГ САККИЗ ТУРИ\nКасалликнинг атопик тури кўпроқ ёшларда учрайди. Нафас қисиш хуружлари беморнинг бир неча хил омиллар (масалан чанг, овқат аллергенлари, дорилар)га дуч келганидан сўнг бошланади. Бирданига рўй берган хуруж тўхташидан олдин бемор рангсиз, ёпишқоқ балғам ажратади. Бу вақтда қонда гистамин (биоген аминлар қаторига кирадиган физиологик фаол модда) миқдори ортади.\nИнфекцион-қарам турдаги бронхиал астма кўпинча 35-45 ёшларда ривожланади. Касаллик аста-секин бошланиб, қайталаниш даври узоқ муддатга чўзилади ва оғир кечади. Кўп ҳолларда астма белгилари бронхит аломатлари билан биргаликда ривожланади. Бу вақтда бемор балғамида лейкоцитлар (оққон таначалари) миқдори ортади.\nБронхиал астманинг аутоиммун тури узлуксиз қайталаниши ва оғир кечиши билан намоён бўлади. Бу касаллик белгилари кишининг ёшлик чоғларидаёқ шаклланиб улгуради ва кейинчалик зимдан ривожланиб, бирданига юзага чиқади.\nДисгормонал турдаги бронхиал астманинг аёлларда кузатилиши оғир оқибатларга олиб келади. Яъни тухумдон фаолияти бузилиши, ҳайз кўришдан олдин, ҳайз вақтида ёки климикс даврида беморларнинг аҳволи ёмонлашиши мумкин. Бундай вақтда гормонал дорилар билан даволашни тўхтатишга уриниш аҳволни баттар мушкуллаштиради.\nАсабий-руҳий турдаги астмага чалинганлар ахволи сўраб суриштирилганда, руҳий шикастланишлар, зиддиятли ҳолатлар, жинсий фаолиятдаги ўзгаришлар, бош мия жароҳатлари хуружлар бошланишига бошланишига сабаб бўлиши аниқланган.\nДисадренергик турдаги астмада бемор қонида қанд миқдори камаяди.\nХолинергик турида астма ривожланиши адашган нервлар фаоллигининг ошиши билан боғлиқ кечади. Бунда бемор бурнидан кўп суюқлик ажралади, тунги нафас қисишлари рўй беради. Бемор кўздан кечирилганда қизил дермографизм (терида из қолиши) кузатилади.\nЖисмоний-зўриқиш астмаси эса бронхларнинг бирламчи реактивлиги ўзгарган беморларда келиб чиқади.\nБронхиал астма билан оғриган беморнинг аввало балғами текширилади ва унда гранулоцитлар (доначали лейкоцитлар) пайдо бўлиши касалликка қай даражада таъсир кўрсатаётгани аниқланади.\nБундан ташқари, махсус аппарат ёрдамида нафас олиш йўллари бронхоскопия қилинади. Бунда мутахассис шифокор беморнинг нафас олиш йўллари шиллиқ қавати ҳолатини аниқлайди, шунингдек яллиғланиш тури ва унинг қанчалик тарқалганлиги, зарарланишнинг юза ёки чуқурлигига эътибор беради.\nБронхография усули ёрдамида бронхларнинг холати ўрганилади. Умуман, ҳар бир усулнинг ўзига хос афзаллиги бор, яъни текширувлар ёрдамида нафас олиш йўлларида пайдо бўлган ўзгаришлар ва ўпканинг қай қисми қандай даражада зарарлангани аниқ – равшан намоён бўлади. Айтиш жоизки, ҳозирги кунда замонавий тиббиётимиз бронхиал астма касаллиги билан оғриган беморларни ҳар томонлама чуқур текшириш учун барча воситаларга эга.\nХУРУЖДАН “ҚУТҚАРУВЧИ“ ДОРИЛАР\nБронхиал астма хуружларининг олдини олиш учун бемор узоқ муддат қунт билан босқичма-босқич даволанади. Бунда яллиғланишга қарши препаратлар ва таъсири узоқ давом этадиган бронходилататорлар кенг қўлланилади. Айниқса ингаляцион глюкокортикостероидлар кўпроқ наф беради. Уларнинг барчаси беморни муқаррар хуружлардан қутқариб қолиши билан катта аҳамиятга эга.\nШунингдек аэрозоль ингаляторлар, натрий хромогликат, аэроком, натрий недокромил сингари яллиғланишга қарши препаратлар шифокор назоратида қабул қилинади. Бундан ташқари, беморни даволашда глюкокортикостериодлар (ГКС) бронхиал астма давосида жуда муҳим ўрин тутади. Яъни уларни маҳаллий тарзда (ингаляцион йўл билан) ишлатиш гормонлар ичишни чеклашга имкон беради, асоратлар рўй беришини камайтиради.\nСистем глюкокортикоидлар, бронходилататорлар ва шунга ўхшаш препаратлар қаттиқ нафас қисиши хуружларини тўхтатишга ёрдам беради. Бундай дори-дармонлар ўпкадаги ўткир ёки сурункали даволаш баробарида бронх деворларидаги инфекция ўчоқларини тозалайди, йўлини очади, кенгайтириб бўшаштиради, шунингдек тинчлантирувчи таъсир кўрсатади.\nУмуман бронхиал астма икки гуруҳдаги препаратлар билан даволанади. Биринчи гуруҳи яллиғланишга қарши бўлиб узоқ муддатли, давомли тарзда ишлатилади. Иккинчи гуруҳи эса тез ёрдам кўрсатувчи препаратлар ҳисобланади ва бемор аҳволини вақтинча яхшилашга хизмат қилади.\nБронхиал астмани дори-дармонларсиз даволаш усули (натуротерапия) ҳам йўлга қўйилган. Натуротерапия тўртта гуруҳ (элиминацион терапия, машқ қилдирувчи терапия, фитотерапия, аралаш усуллар билан таъсир ўтказиш)ни ўз ичига олади. Аниқроқ айтганд,а муолажалар тури беморнинг руҳий ҳолати, касалликнинг кечиши ва қайси босқичда эканлигига қараб танланади.\nШуни билиш муҳимки, бронхиал астмани даволаш кечиктирилганда, у зўрайиб бир қанча оғир асоратлар қолдириши мумкин. Яъни ўткир ўпка эмфиземаси, ўпка баротравмаси, юрак-томир фаолиятининг бузилиши рўй беради. Шунинг учун ҳам беморга ташхисни тўғри қўйиб, даволашни бошлаш ва бунда касалликнинг оғир-енгиллигини ҳисобга олиш жуда-жуда зарур.\nХАЛҚ ТАБОБАТИДА АСТМА (ЗИҚҚИНАФАС)НИ ДАВОЛАШ\nҚадимги табиблар бронхиал астмани енгиллаштирадиган кўпгина даво усулларини тавсия этишган. Булар қуйидагича:\nПиёзли муолажа. Тухумдан каттароқ битта пиёзни тозалаб қирғични катта тешикларидан ўтказиб ёки пичоқда тўғраб бир косага солинади, сўнг дарҳол коса атрофи мато билан ўралади. Ўртаси очиқ бўлиши керак, ана шу очиқ жойга бурун билан оғизни қўйиб 5 дақиқа бурун билан, 5 дақиқа оғиз билан чуқур нафас олиш керак бўлади. Нафас олганда бурун билан олиб, нафас билан чиқариш керак, оғиз билан олганда бурун билан чиқариш керак. Пиёз бурундаги, бронхдаги яллиғланишни секин-аста йўқотади, тез-тез шамоллашнинг олдини олади ва ўша заҳотиёқ нафас олиш бирмунча яхшиланади. Бу муолажани касаллик оғир бўлса, биринчи 10 кунда уч маҳал овқатдан олдин, иккинчи 10 кунликда кунига икки маҳалдан эрта билан наҳорда ва кечқурун уйқудан олдин бажарилади. Иккинчи ойдан бошлаб ҳар куни бир маротабадан шу усул қўлланиб турилса, ўпканинг юқори нафас қисмлари. Бронхлар яллиғланишлари кетиб, нафас олиш яхшиланади ва бемор шифо топади.\nБеҳили муолажа. Беҳи қадим замонлардан шифобахш мева сифатида маълум бўлган ва унинг бир қатор ижобий хусусиятлари ҳақида турли хил манбаларда бир қатор фикрлар баён этилган. Абу Али ибн Сино томонидан ҳам беҳи астма каксаллигини даволашда муваффаққиятли қўлланган. Беҳи уруғининг бир қошиғидан тайёрланган маҳсус дамлама балғам кўчиришга ва енгил нафас олишга яхши ёрдам беради. Беҳи меваси уруғини олиб ташлаб, ичига думба ва асал солинади, қопқоғи опилиб қоғоз пакетга солиниб газ печида паст оловда 25-30 дақиқа пиширилади. Тайёр беҳи иссиқлигида истеъмол қилинади, ажралиб чиққан ширасини ҳам ичиш зарур, истеъмолдан кейин чуқур нафас олиш керак, балғамлар пишиб кўчиши осонлашади. Муолажани 10 кун такрорлаш лозим.\nАнжирли муолажа. Балғамни кўчиришда анжир бебахо ҳисобланади. Абу Али ибн Сино тавсиясига биноан анжир мевасини сут билан қўшиб қайнатиб ичилса, балғам кўчирувчи ва йўтал қолдирувчи восита сифатида яхши таъсир кўрсатади. Анжир меваси қоқисидан тайёрланган дамлама оғир йўтални қолдирувчи восита сифатида тавсия этилади. Дамламадан овқатдан олдин кунига 4-5 маҳал бир пиёладан камида 3 кун ичиш тавсия этилади.\nКунжутли муолажа. Абу Али ибн Сино кунжут уруғи билан мойини тенг миқдорда аралаштириб, астма касаллигида ўн кун давомида кунига уч маҳал бир чой қошиқ миқдорида овқатдан ярим соат олдин ичиб туришни тавсия этади.\nУй шароитида бирор муолажани қўллашдан олдин шифокор билан маслаҳатлашишни унутманг!\n'БРОНХИАЛ АСТМА ЁХУД ЗИҚҚИНАФАС ҲАҚИДА' 3 комментария\nli class="comment even thread-even depth-1" id="comment-637">\n10.06.2016 @ 03:53\nМане хар замон кечга нафас олищим кийинлашади нема килищим керак\nli class="comment odd alt thread-odd thread-alt depth-1" id="comment-1359">\n30.01.2017 @ 14:02\nAssalomu alekum astma dorilarini suratga tushirib saytga joylashtiringizlar iltimos .men xozir rassiyaning vlodivostok shahridaman .\nli class="comment even thread-even depth-1" id="comment-3098">\n10.05.2018 @ 01:17\nТаблеткалари мавжудми бу касалликни м5н хам шунака касаллик илаштирдим чамасм


Калифорнияда самолёт қулаши оқибатида одамлар ҳалок бўлди - EFFECT.UZ\nКалифорнияда самолёт қулаши оқибатида одамлар ҳалок бўлди\n. 05:26 | 12.10.2021\nАҚШнинг Калифорния штатида енгил самолёт турар -жой биноларига қулаши оқибатида камида икки киши ҳалок бўлди. Бу ҳақда Fox 5 маҳаллий қутқарув хизматларига таяниб хабар бермоқда.\nҚутқарувчилар ҳозирча Сан -Диегонинг шимоли -шарқида жойлашган Санти шаҳрига қулаган самолёт бортида қанча одам бўлганини билишмаган. бироқ уларнинг айтишича, бундай шароитда омон қолиш мумкин эмас.\nСамолёт иккита кичик уйга қулаб тушди ва катта ёнғинни келтириб чиқарди ва қутқарувчилар уй эгалари уйларини тарк этишга муваффақ бўлишганми ёки йўқлигини текширмоқда.\nАҚШнинг ядро қуролини ташишга қодир самолётлари Россия чегараси яқинидан учиб ўтди\nАдлия вазирининг буйруғи билан товар белгисини рўйҳатдан ўтказиш қоидалари ўзгарди\nАҚШнинг собиқ президенти касалхонага ётқизилди


Хорижлик тадқиқотчилар учун катта имконият ва рағбат - Hidoyat.uz\nХорижлик тадқиқотчилар учун катта имконият ва рағбат\nАсосий саҳифа Янгиликлар Ўзбекистон янгиликлари Хорижлик тадқиқотчилар учун катта имконият ва рағбат\nЧоп этилди Avgust 13, 2020 Хорижлик тадқиқотчилар учун катта имконият ва рағбатda fikr bildirishni o'chirish\nАввал хабар берганимиздек, куни кеча Президетимиз “Имом Мотуридий халқаро илмий-тадқиқот марказини ташкил этиш чора-тадбирлари тўғрисида”ги қарорни имзолади. Унга кўра, Ўзбекистон халқаро ислом академияси ҳузурида давлат муассасаси шаклидаги Имом Мотуридий халқаро илмий-тадқиқот маркази ташкил этилади.\nМарказнинг асосий вазифаларидан бири ислом динининг инсонпарварлик моҳияти, маърифий-маданий роли ва ривожланиш йўналишларини илмий асосда ўрганиш ва кенг оммага, жумладан, халқаро жамоатчиликка етказишдир.\nЭътиборлиси, қарор билан хорижий тадқиқотчилар ва изланувчилар учун Имом Мотурудий номидаги халқаро стипендия ҳам таъсис этилди.\nУшбу халқаро стипендияга номзодлар Имом Мотуридий ва мотуридийлик таълимоти билан боғлиқ изланишларни амалга оширувчи хорижий тадқиқотчи ва изланувчилар орасидан саралаб олинади.\nМазкур халқаро стипендия совриндорларининг Ўзбекистондаги илмий изланишлари халқаро ва хорижий ташкилотларнинг грантлари ҳисобига молиялаштирилади.\nУшбу халқаро стипендия хорижий тадқиқотчи ва изланувчиларнинг Имом Мотуридий бобомизнинг илмий меросини чуқур ўрганиб, динимизнинг асл таълимотларини бутун дунёга ёйишига ва провардида юртимиз нуфузини янада кўтаришига катта туртки ва рағбат бўлади, инша Аллоҳ.


“ЮТУҚЛАР ҲИКМАТИ – ВАҚТНИ ТЎҒРИ ТАҚСИМЛАШДА”\nAdmin 12,09-2019 88\n“Адолат” ҳуқуқий ахборот маркази директорининг 2019 йил 14 майдаги 40-ум-сон буйруғига илова қилинган “Ҳуқуқий маданият ва Одоб-ахлоқ ойлиги”да амалга ошириладиган тадбирлар бўйича “Йўл харита”сининг 1-банди ижроси юзасидан Марказда ўтказиладиган “Ҳуқуқий билимлар куни” режа-жадвали ишлаб чиқилган.\nРежа ижроси юзасидан ҳар ойнинг иккинчи пайшанбасида Марказ ходимлари иштирокида “Ҳуқуқий билимлар куни” ўтказиб келинмоқда. Марказда ўтказилган навбатдаги ўқув машғулотида Ўзбекистон Республикаси Судьялар Олий кенгаши ҳузуридаги Судьялар олий мактаби директори ўринбосари, юридик фанлар доктори, Ўзбекистон Ёзувчилар уюшмаси аъзоси, фаолият йўналиши серқирра инсон – Комил Синдаров билан суҳбат ташкил қилинди.\nЎқув машғулоти меҳмони узоқ йиллар суд-ҳуқуқ тизимида фаолият юритган тажрибали мутахассис бўлганлиги сабабли ҳуқуқшунос ҳамкасблари билан иш тажрибаларини, ҳаётий кузатувларини ўртоқлашиб, ходимлар билан дилдан суҳбатлашди. Машғулот маърифий тадбир тарзида ўтди.\nТадбир давомида устоз-шогирдалик муносабатларининг ёш кадрлар иш фаолиятида муҳим ўрин тутиши ҳақида сўз борди. Тадбир меҳмони устозларини, уларнинг ўзига хос сабоқларини эслаб, жамоадаги ёш ҳуқуқшунос кадрларга зарур маслаҳатларини бериб ўтди.\n– Йиллар давомида шуни тушундимки, ютуқлар ҳикмати – вақтни тўғри тақсимлашда экан, – деди Комил Синдаров ҳаётий тажрибалари ҳақида гапирар экан. – Раҳматли устозимиз Ҳожиакбар Раҳмонқулов илмий иш ёза бошлаган маҳалларим менга йўл-йўриқ кўрсатиб, вақти келса, далда бериб, ҳар бир инсон учун олтиндан қимматли неъмат бўлган вақтни қандай қилиб тўғри тақсимлаш кераклигини ўргатгандилар. Умрим давомида устозимнинг бу сабоғи менга кўп яхшиликларни етказди. Шу ҳикматли, ибратли сабоқ сабаб номзодлик ишини ёқлаб, суд тизимида ишладим, шу орада ўнга яқин китобларим нашрдан чиқди. Фарзандларимга, набираларимга ҳам устоз ўгитини ўргатиб, кам бўлмадим. Набираларим шахмат усталари билан беллашиб, халқаро гроссмейстерлар сафида Ўзбекистонимиз шарафини ҳимоя қилганида ҳам барча ютуқларнинг илдизи меҳнатда, оддийгина ҳаёт ҳақиқати – вақтнинг қадрига етишда эканига кўп бора гувоҳ бўлдим.\nЁш бўлишига қарамай, шахмат тарихида оламшумул ғалабаларга эришган, юртимиз шарафи бўлган ака-ука Жавоҳир, Исломбек, Ҳумоюн Синдаровларнинг ютуқлари барчамизга фахру ифтихор бағишлайди, албатта. 12 ёшли Жавоҳир Синдаровнинг Венгрия пойтахти Будапешт шаҳрида шахмат бўйича ўтказилган халқаро турнирда учинчи гроссмейстерлик талабини бажариб жаҳоннинг амалдаги энг ёш халқаро гроссмейстерига айлангани кечагидек ёдимизда. Бу ғалаба Ўзбекистоннинг жаҳон аренасидаги мавқеини яна бир бор юксалтирди. Ўшанда Президентимиз Ш. Мирзиёев ёш гроссмейстерга табрик йўллаганди. Жавоҳир Синдаровга Сергелида қурилган уйларнинг биридан уч хонали квартира совға қилинди. Бутун мамлакатимиз аҳолиси, катта-ю кичик ўзбек ўғлонининг салоҳияти, муваффақияти билан фахрланади, албатта.\nБундай оламшумул ғалабани қўлга киритган Жавоҳир Синдаров ва унинг укаси, шахмат бўйича бир қатор мусобақаларнинг совриндори, олти ёшда Осиёни забт этган Исломбеклар қандай қилиб бу даражага етишдилар. Улар қандай оилада камол топаяптилар, муваффақиятларнинг сири, бош омили нимада? Боланинг иқтидорини ўз вақтида англаш ва уни ривожлантириш учун ота-оналар қандай йўл тутишлари, нималарга аҳамият қаратишлари даркор? Учрашувда ана шу саволлар атрофида мулоқот олиб борилди. Суҳбатнинг давоми ҳар бир боланинг иқтидорини юзага чиқаришда устознинг, биринчи навбатда, оиладаги муҳитнинг, ота-оналарнинг ўрни муҳимлиги ҳақида борди.\nКомил ака бола тарбиясининг нозик жиҳатлари, фарзанднинг нимага иқтидори борлигини ўз вақтида аниқлаш ва уни ривожлантириш борасидаги ҳаётий тажрибаси ва хулосалари билан ўртоқлашди.\n– Ҳар қандай болада ўзига хос иқтидор бўлади. Бировда очиқ, бошқасида яширин. Ота-онанинг, бува ва бувиларнинг вазифаси эса, ана шу иқтидорни рўёбга чиқаришдан иборат. Бу иш қанча эрта бошланса, шунча самарали бўлади, – дея аниқ мисоллар орқали фикрини таҳлил қилди. Бу борада марказ мутахассислари – ёш ота-оналарга зарур тавсиялар берди.\nКомил Синдаров детектив жанрдаги асарларининг ёзилиш сабаблари ҳақида ҳам гапириб, бу жанрда ижод қилишига кўп йиллар суд тизимида фаолият юритгани, ёзиши учун ҳаётий фактлар ҳар доим ҳам етарли бўлгани, аммо ёзувчи Худойберди Тўхтабоевнинг маслаҳат ва кўрсатмалари, ўринли танқидлари унга бу йўналишда баракали ижод қилиш бахтини ҳадя этганини айтиб, ҳар бир инсон устоз сабоғи билан камолга етишини алоҳида таъкидлаб ўтди.\nКомил Синдаровнинг аллақачон ўз ўқувчиларини топиб улгурган китоблари орасида шеърий тўпламлари ҳам алоҳида ўрин тутади.\nМарказ ходимларини қизиқтирган саволларга жавоб берар экан, тадбир меҳмони юракка яқин ижод намуналаридан бирини ўқиб, барчанинг кўнглига илиқлик улашди.\nТадбир якунида меҳмонга Марказнинг эсдалик совғаси тақдим этилди.\nЎз ўрнида Комил Синдаров ҳам Марказ кутубхонасига шеърий, детектив жанрдаги китобларидан тақдим этди.


Qalampir.uz - Ҳайдовчилар ҳушёр тортинг! Янги Жамғарманинг молиявий манбаси қоидабузарлар бўлади\nҲайдовчилар ҳушёр тортинг! Янги Жамғарманинг молиявий манбаси қоидабузарлар бўлади\n14:31, 10.07.2018 Жамият\nЖамғарма маблағларидан фақат ДЙҲХХ ходимларини ҳар ой пул билан мукофотлаш учун фойдаланилади.\n“Ўзбекистон Республикаси Ички ишлар вазирлигининг Давлат йўл ҳаракати хавфсизлиги хизмати ходимларини моддий рағбатлантириш тизимини янада такомиллаштириш чора-тадбирлари тўғрисида”ги Ҳукумат қарори қабул қилинди. Бу ҳақда Адлия вазирлиги Матбуот хизмати хабар берди.\nТеглар:Жамғарма Мукофот ДЙҲХХ\nЯнги ўқув йилидан бошлаб ОТМларда контракт миқдори ошади\n20:39, 24.10.2018 5 557\n17:15, 10.10.2018 3 689\nМактабгача таълимни ривожлантириш жамғармаси пулни қаердан олиб, қаерга сарфлайди?\n10:31, 01.10.2018 1 826\n“Эл-юрт умиди” жамғармаси кимларга ўқиш ҳаражатларини тўлаттиради?\n14:36, 26.09.2018 2 136\nЯнги жамғарманинг раҳбарлари ва ходимларининг маоши қандай белгиланади?\n10:22, 26.09.2018 2 492


Украинада 2017 йилда мудофаа ва хавфсизлик соҳалари янада кўпроқ молиялаштирилади\n08:28 / 21.12.2016\nУкраина юқори радаси чоршанба куни 2017 йилга мўлжалланган давлат бюджети лойиҳасини қабул қилди. У камомад ҳажмини ялпи ички маҳсулотнинг 3 фоизи даражасида кўзда тутади. Бундай қарор 274 парламентарий томонидан қўллаб-қувватланди.\nУкраина парламенти 20 октябрь куни келаси йилга мўлжалланган ҳамда 3 фоизлик ўсиш даражасини кўзда тутган давлат бюджети лойиҳасини биринчи ўқишда тасдиқлади. Ҳукумат ҳужжати кейинги йилги инфляцияни 8,1 фоизлик ва бир долларни 27,2 гривналик даражада назарда тутган. Унга кўра газнинг нархи минг куб метр учун 245,8 долларни ташкил қилиши мумкин.\nМамлакат президенти Петр Порошенконинг таклифига кўра, мудофаа ва хавфсизлик соҳаларини молиялаштириш ҳажми 114 миллиард гривнадан (4,3 миллиард доллар) 136 миллиард гривнага (5,1 миллиард доллар) қадар оширилади. Бу эса ЯИМнинг 5 фоизига тенг.\nҲукумат келаси йили умумий давлат солиқларини ошириш нияти йўқ. Бюджетда ижтимоий стандартларнинг кўпайтирилиши ҳам кўзда тутилган.\nАввалроқ, Украина бош вазири Владимир Гройсман энг кам ойлик иш ҳақини икки бараварга - 3,2 минг гривнага (125 доллар) қадар ошириш режалаштирилгани ҳақида хабар берганди.\nУкраина мудофаа ва хавфсизлик


Қовоқ етиштириш технологияси | АгроОлам.Uz\nДомой Янгиликлар Қовоқ етиштириш технологияси\nҚовоқ етиштириш технологияси\nЭкиш учун тавсия этиладиган навлар: Испанская–73, Кашгарская–1644, Палов каду–268.\nУруғ танлаш. Экиладиган қовоқ уруғи тоза, юқори унувчан, касаллик юқмаган, ўртача катталикда, бутун бўлиши зарур. Уруғлар бошқа ўсимликлар уруғлари ва аралашмаларидан тозаланади.\nЕр тайёрлаш. Қовоқ етиштиришда ерни экишга тайёрлаш кейинги барча технологик чора-тадбирларни яхши наф беришини таъминловчи муҳим шартдир. Кузда 35 см чуқурликкача ер шудгор қилинади. Ерни шудгорлашдан олдидан минерал ва органик ўғитлар берилади. Баҳорда тупроқда намни сақлаб қолиш учун ерга узун тишли хаскаш ёрдамида ишлов берилади. Қовоқ экини эрта муддатларда экилганда ерни баҳорда қайта шудгорлашнинг ҳожати йўқ. Экинлар кечки муддатларда экилганда ерни қайта шудгорлаш зарур. Бунда тупроқни ағдармасдан туриб, 22 см чуқурликда чопиб чиқилади.\nЭкиш муддати ва схемаси. Қовоқ уруғининг униб чиқиши экиш муддатини тўғри белгилашга боғлиқдир. Жанубий вилоятларда 15 апрельгача, марказий минтақада жойлашган вилоятларда 20 апрельгача, шимолий минтақаларда 30 апрельгача экилади. Қовоқ уруғини ер ҳарорати 14–15 °С га етганда экишга киришилади.\nҚовоқ экиш учун қатор оралари 360 сантиметрли кенг эгат олинади. Бундай эгатлар қовоқ палакларини яхши таралишига имкон беради. Уруғлар 3–6 см чуқурликка экилади ва ҳар 1 сотих ерга 50–60 г уруғ сарфланади.\nПарваришлаш ўсимликларни яганалаш, тупроқни юмшатиш, экинни озиқлантириш, чопиқ қилиш, суғориш, палакларни тўғирлаш, бегона ўтлар ва зараркунандаларга қарши курашишни ўз ичига олади. Яганалаш икки босқичда – биринчиси ўсимлик чинбарг чиқарганда, иккинчиси биринчи чопиқ вақтида ўтказилади. Ниҳоллар ялпи униб чиқиши билан қатор ораларини юмшатишга киришилади. Ниҳоллар униб чиққач 20–25 кун ўтказилиб, 2–3 чинбарг пайдо бўлганидан кейин экин биринчи марта чопиқ қилинади, дастлабки сув берилиб, озиқлантирилади. Иккинчи чопиқ биринчисидан 25–30 кундан кейин ўтказилади. Ўсув даврида қатор оралари 4–5 марта чопиқ қилинади.\nЎғитлаш. Қовоқ учун 1 сотихга тук ҳолда 0,750 г азотли, 0,750 г фосфорли ва 0,500 г калийли, органик ўғитлардан 300–400 кг солинади. Қовоқнинг ўсув даври мобайнида тупроқ намлигини суғориш олдидан энг кам нам сиғимига нисбатан 75–80% сақлаш талаб қилинади. Экинга 1 сотихга 4–5 м3/га меъёрда 5–6 марта сув бериб, тупроқнинг шу даражада нам бўлишига эришилади.\nКасаллик ва зараркунандаларга қарши кураш. Касалликлари: илдиз чириш, фузариоз сўлиш, ун шудринг.\nЗараркунандалари: полиз бити (шираси), ўргимчаккана, оққанот. Кимёвий усул: зараркунандаларга 10 сотихга – Моспилан 20% н.кук. (25–30 г), касалликларга – Проксанил 45 % сус.к.(150 мл), Курзат Р н.кук. (200–250 г) ёки 1 фоизли Бордо суюқлигини қўллаш мумкин. Кимёвий препаратлар 60–70 литр сувга тайёрланган аралашма пуркалади.\nҲосилни йиғиштириш. Қовоқ мевалари кеч кузда бир марта йиғиштириб олинади.


"Аёл гўзаллиги сирлари" китоби, Озода Турмухамедова\nҲамиша мафтункор бўлиб ҳолишни аёлларнинг барчаси бирдек исташади. Аммо ҳаёт ташвишлари баъзан уларни ана шу истакдан чалғитиб қўйиши ҳам бор ҳақиқат. Хўш, бу жараён аслида қандай кечади? Бунга аёлларнинг ўзлари сабабчими ёки бошқа ташқи омиллар борми? Энг муҳими, уни четлаб ўтиш йўллари мавжудми? Қўлингиздаги китобчада тажрибали врач-психотерапевт айнан мана шу саволларга жавоб излайди. Шу маънода бу китоб гўзал аёлларимизнинг зарур қўлланмасига айланса ажаб эмас.\nАёл гузаллиги сирлари


Шаръий муҳаббат ёхуд…\n34452 Ўқиш режими + -\n“Аллоҳ кимни хоҳласа, адаштирар ва кимни хоҳласа, тўғри йўлда барқарор қилиб қўядир” (Анъом сураси, 39-оят).\nБу кичкинагина ояти каримада чуқурдан-чуқур, қанчалар кўп ҳикматлар ва маънолар бор.\nДарҳақиқат, гўзал табиатли инсонлар оила қуриб, “Лайли ва Мажнун” бўлиб, маълум бир вақт ўтгач, нима учун бир-бирига бегона бўла бошлар экан-а? Нега адашиб, бирин-кетин хатоларга йўл қўйишаркин?\nЯқинда бир танишим ўз дугонаси билан суҳбатлашиб кўришимни илтимос қилди. Узоқдан қараб турар эканман, жуда озғин, ранги сўлғин аёл кўринди. Унинг кўзларидан бутун дунё ташвиши шу нозиккина жувоннинг бошига тушгандек эди. Аёл иккита боласи билан куну тун овора, яна учинчисига ҳомиладор ҳам экан. Анча гаплашиб, “дардлашганимиздан” кейин маълум бўлдики, турмуш ўртоғи бошқа аёллар билан интернет тармоқлари орқали гаплашар, оиласига рўзғорни гоҳида қилиб берар, гоҳида қуруқ нон еб ўтиришар, уларнинг соғлигига ва кийим-кечакларига ҳам беъэтибор экан. Тишлари бирин-кетин тўкила бошлабди. Аёл эрига тиш дўхтирига бориши кераклигини айтса, турмуш ўртоғи ҳали пул ажратмаганини айтибди.\nБу жувоннинг болалари ҳали жуда кичик бўлгани учун ҳеч қаерда ишлай олмас, на бирон дугонаси, на қариндош-уруғи билан ҳам кўриша олмас экан. Кун бўйи болалари билан уйида ғам-ташвишнинг ичида ўралашиб, қуёш чиққанига ҳам, кун ўтганига ҳам ва кун ботганига ҳам эътибор қилмайдиган ҳолда, кучли стресс ҳолатида экан. Оқибатда эса бу аёл ўз тинчини йўқотган, турмуш ўртоғининг телефонини куну тун титган, уй-жойига, ўзига қарашга на қуввати ва на хоҳиши бор.\nКўпчилик бундай воқеаларни ўқир экан, албатта, кўз олдига ўз турмуши келади. Чунки юқоридаги баъзи ҳолатлар оилали ҳар бир аёлнинг ҳаётида кузатилади. Нима учун эркаклар покиза аёллари бор бўла туриб, бегона қиз-жувонларга ўралашиб, ўз оиласига эса буткул эътиборсиз бўлиб қоладилар? Албатта, қарс икки қўлдан чиқади. Бундай ҳолатларда бир тарафнинг ёнини олиб, иккинчи тарафни қоралаб бўлмайди.\nБизнинг ўзбек аёлларимиз каби ўта сабрли аёллар бормикин дунёда? Келинг, яхшиси, юқоридаги жувон мисолида биз аёлларнинг қилаётган бир қанча хатоларини кўриб чиқайлик.\n1) Аёл киши ҳеч қачон эрининг телефонини титмаслиги керак. Сабаби бу иш оқибатида жиззакилик кучаяди, турмуш ўртоғига нафрати қўзғалади ва энг ёмони шуки, ўзига бўлган ишончи йўқола бориб, бошқа аёллар мендан устун, деган фикр онг остига ёзилиб қолади, бундай аёллар борган сари ўз латофатини, Яратган ато этган индивидуал гўзалликнинг қадрини унута бошлайдилар. Эшикдан кириб келган турмуш ўртоғига табассум қилиб, соғиниб кутиб ололмайди, агар шундай қилса ҳам, самимий чиқмайди. Бу ҳолатдан сўнг эркак киши ўз аёлига, албатта, қўрслик қила бошлайди, меҳр бергиси келмайди.\n2) Аёл кишининг бирон жойи оғриса, тиши безовта қилса, нима учун мутахассис врачга бормайди? Ҳар бир инсоннинг ризқини берувчи Аллоҳ бор-ку. Аммо, ҳеч бўлмаса, врачга боришни, ўз соғлигига эътибор қилишни режалаштириш бандасининг зиммасида эмасми? Ҳар ким ўзи учун ҳаракатни қилмайдими? Хўш, режалаштирганимиздан кейин турмуш ўртоғимиздан харажат учун пулни қандай қилиб сўрашимиз керак? Психолог олимларнинг фикрларига қараганда, эркак киши пулни меҳнат қилиб, қийналиб топгани учун аёл киши тўғридан-тўғри “Пул беринг”, деса, эркак кишининг онг ости “Жонингизни беринг!” дея қабул қилар экан. Демак, пул сўрашнинг ҳам ўз йўл-йўриғи бор. Яъни, эркак кишининг қорни тўқ (у суйган таом билан сийлаб, хотиржам қилиб), хуш кайфиятда бўлганида (бу вақт қачон эканини ҳар бир аёл яхши тушунади), табассум ила “Фалон иш учун фалон пул сарфланар экан”, деса, мақсадга мувофиқ бўлади.\n3) Биз аёллар кўпинча бир хилда қиладиган яна бир хато ишимиз бор. Келинг, ҳаммамиз янги келинчаклик вақтимизни эслайлик. Ўша дамларда турмуш ўртоғимизга чиройли кўриниш учун нима ишлар қилардик?! Зеб-зийнатлар тақиб, атир-упа дегандек, юрагимизда ҳаяжон ила, муносабатларимизни ўйлаб ҳаракат қилмасмидик? Ҳозир-чи?! Бир фарзандни дунёга келтириб, дарров ўзимизни “ташлаб юборамиз”. Кўчага эса, айниқса, тўйларга тақинчоқларимиз бисёр, атир-упаларни керагидан ортиқ сепиб, кейин борамиз. Сўнгра ҳайрон бўлиб: “Нега менга фалон ҳайдовчи машинасига ўтирсам, ғалати кўз-қараш қилди, суюқландими?” деймиз. Ваҳоланки, чиройли ҳолатимизни турмуш ўртоғимизга кўрсатиш ўрнига кўчадаги бегоналарга намоён этамиз. Худди шундай малоҳатли аёлларни турмуш ўртоғимиз кўчада кўриб қолиб, “Нега менинг аёлим шундай эмас экан-а?” деб ўйлайди. Эҳтимол, бундай деб ўйламас ҳам. Чунки уйдаги аёли бундай гўзал бўла олиши мумкинлигига ақли ҳам етмас. Турмуш ўртоғимиз учун зийнатланиш вақти етмадимикин?..\n4) Ҳар доим турмуш ўртоғимиздан хафа бўлиб, хомуш юрамиз. Худди бутун дунёда ягона қурбон бўлган инсон бошқа йўқдек. Ваҳоланки, кечаги ташвишни бугунга кўтариб олиб ўтсак, бу муаммонинг чеки бўлмайди. Ўзингиз тасаввур қилинг. Бир жойга дугоналар билан йиғилдингиз. Ҳамма хушчақчақ, фақат бир аёл бир четда хомуш ўтирибди. “Ҳолинг нима?” деб сўралса ҳам, дўқ қилиб гапиради. Қолган аёллар ҳаётидан завқ-шавқ олиб, кулгили воқеаларни, болаларининг ютуқларини гапириб, хурсандчилик улашишяпти. Сиз кимнинг олдига бориб ўтирасиз? Кимнинг гапини эшитгингиз келади? Албатта, хушчақчақ аёлларни танлайсиз. Турмуш ўртоғимиз ҳам худди шундай инсон. Кечаги воқеаларни унутган ҳолда, бугунги кунимизни бошқатдан, ижобий (позитив) ҳис-ҳаяжонлар билан бошлашимиз керак. Айнан шу иш эр-хотин ўртасида янги, гўзал муносабатларнинг пайдо бўлишига сабаб бўлади.\nМулоҳазаларимиз якунида шуни айтиш жоизки, “Албатта, амаллар ниятларга боғлиқдир!” Умар розияллоҳу анҳудан ривоят қилинган бу ҳадисни Шайх Муҳаммад Содиқ Муҳаммад Юсуф роҳимаҳуллоҳ “Амаллар ниятга боғлиқдир” деган китобларида жуда мақомига етказиб, кенг даражада, юксак маҳорат ва чуқур илм билан шарҳлаб берганлар. Хусусан, ана шу китобдан бир парча келтирайлик: “Шариатимиз кишиларни оила қуришга амр қилган. Никоҳланиш – Пайғамбаримиз соллаллоҳу алайҳи васалламнинг суннатлари. Шунинг учун оила қуришни ният қилдим, деган одамнинг оилавий ҳаёти ибодат бўлади. “Уйланиб, шаҳватимни қондирай”, деган ниятни қилган киши ўша ниятига эришади, лекин ажру савобнинг яқинига ҳам йўламайди” (25–26-бетлар).\nШундай экан, бировдан хафа бўлиш ўрнига ниятимизни тўғри қилсак, марра бизники эмасми?\n13 февраль – Халқаро радио куни\nЖинси матосидан сумка тикиш\nЭски жинси ижод учун ажойиб материал ҳисобланади. Масалан, ундан чойнак ушлагич енгча ёки юқоридаги ажойиб сумкани яратса бўлади. Қуйида бу сумка учун лозим бўлган андаза тақдим этилган. Сиз ҳам тикиб кўринг.\n01:42 / 01.11.2016 6171\n10:00 / 06.11.2019 1481\nШайх Бутий ҳикматлари\n«Ваъда қилинган нарсанинг амалга ошмаслиги сени ваъда ҳақида шубҳалантириб қўймасин. Гарчи вақти тайин қилинган бўлса ҳам. Чунки у сенинг қалб кўзинга нуқсон давоми...\n06:57 / 15.12.2017 1962\nИлмга муҳаббатни оширамиз\ngallery linkfile sizelarge ids28828,28829,28830,28831,28832,28833,28834,28835,28836,28837,28838 orderbyrand Илмга муҳаббатни оширамиз 2017 йил 23 май куни «Фейсбук» ижтимоий тармоғидаги «Бинту Содиқ» давоми...\n09:02 / 30.05.2017 2380\n14:24 / 02 июль 6574\n09:28 / 25 май 3708\n11:17 / 14.01.2020 131285


МОҚ раҳбариятининг бу галги манзили Фарғона вилояти бўлди\nМОҚ раҳбариятининг бу галги манзили Фарғона вилояти бўлди 01.06.2022 17:35\nХабар берганимиздек, Ўзбекистон Миллий Олимпия қўмитаси раҳбарияти 23 май куни Президентимиз томонидан ўтказилган видеоселектор йиғилишида берилган топшириқлар ижросини таъминлаш мақсадида вилоятларда бўлиб турибди. Водийга йўл олган ишчи гуруҳнинг навбатдаги манзили Фарғона вилояти бўлди.\nМОҚ раиси ўринбосарлари Азизжон Камилов ва Шерзод Ташматов режага биноан вилоят спортни ривожлантириш бошқармаси, БЎСМ, ИБЎСМ, ОЗК мутасаддилари ва соҳа вакиллари билан учрашув ўтказди. Фарғона шаҳридаги «Само» спорт комплексида ўтган тадбирда видеоселекторда кўтарилган масалалар, берилган топшириқлар ижросини таъминлаш учун йўлга қўйиладиган механизм кенг муҳокама қилинди.\nҚайд этиш жоиз, давлатимиз раҳбари 23 май кунги йиғилиш давомида Фарғона бокси ҳақида алоҳида тўхталиб ўтган эди. Хусусан, унда сўнгги Олимпия ўйинларида вилоят спорти натижа кўрсатмагани, кўплаб йўналишлардаги мактаблар, ОЗК фаолияти орқага кетаётгани таъкидланган. Учрашув давомида МОҚ раҳбарияти мазкур камчиликларни бартараф этиш бўйича кўрсатмалар берди.\nАндижон вилоятида ўтган йиғилишда бўлгани каби фарғоналик мутахассисларга ҳудудларда ёшларни спортга жалб этиш, уларни саралаш учун Президентимиз берган топшириқлар асосида дзюдо ва таэквондо спорт турлари мисолида ишлаб чиқилган янги тизим таништирилди. Шерзод Ташматов шу тариқа иштирокчиларни янги тизим механизми, унинг ўзига хосликлари билан таништириб ўтди.\nЯнги лойиҳага кўра, мусобақалар спорт турлари хусусиятларидан келиб чиқиб, ҳар бир ҳудуднинг туман ва шаҳарларида ёш тоифалари бўйича зоналар ва секторлар кесимида ўтади. Унда ҳудудларга масъул мутахассислар бириктирилиб, баҳсларни бошқаришда шаффоф ва одилона ҳакамлик корпуслари яратилади. Мусобақада ғолиб ва совриндор бўлган иқтидорли ёшларни спорт мактаблари ва Олимпия захиралари коллежларига йўналтириш масаласи кўриб чиқилади.\nШунингдек, йиғилиш давомида ҳокимият ва бошқа мутасадди ташкилотлар томонидан иқтидорли спортчиларни ижтимоий ҳимоя қилиш ва қўллаб-қувватлаш бўйича таклифлар ҳам муҳокама қилинди.


Шаҳобчада сўм йўқ, чайқов бозорида эса бисёр\n25 январ 2021, Тошкент вақти: 09:48\nЗикрилло Ишонч Ўзбекистондаги валюта айрбошлаш шаҳочаларида наӄд сўм танқислиги кузатилмоқда. Аммо мазкур шаҳобчалар яқинида фаолият кўрсатаётган валюта чайқов бозорида хорижий валютани ҳар доим наӄд сўмга алмаштириш мумкин.\nВалюта айрбошлаш шаҳобчалари олдида одамлар узоқ вақт навбат кутиб турганига гувоҳ бўлиш мумкин. Мижозлардан бирининг айтишича, шаҳобча ходимлари гоҳ сўм ёки ток йўқ, гоҳ компьютер ишламаяпти, деган баҳоналар қилади.\nИқтисодчи олим Иброҳим Ҳакимовнинг сўзларига қараганда, наӄд пулни наӄдсиз пулга, наӄдсиз пулни наӄд пулга айлантириш банклардаги одатий операция ҳисобланади. Лекин Ўзбекистоннинг ҳозирги иқтисодий шароитида бунинг иложи йўқ. Банклар бундай операцияларни жисмоний ва юридик шахслар учун амалга оширмайди. Наӄд пул тушуми кўп банклар бу масалани ижобий ҳал этишга ҳаракат қилмоқда. Аммо кичик банкларда бу операцияни амалга оширишда муаммолар келиб чиқаётир. Улар ўзларига тегишли валюта айрбошлаш шаҳобчаларини, шунингдек, ўз мижозларини ҳам наӄд пул билан таъминлай олмаяпти. Ўзбекистон банкларидаги бу ҳолат пул муомаласи тизимида муаммолар борлиги, бу тизим такомиллашмаганидан далолат беради.\nОлимнинг фикрича, банклар ўз ишини меъёрдагидек амалга ошира олмаётган шароитдан маълум тоифа шахслар ўз шахсий манфаатлари йўлида фойдаланади. Бу шахслар валюта чайқов бозоридаги кимсалар билан тил бириктириб, турли операцияларни амалга оширади. Айрбошлаш шаҳобчаларида наӄд пул бўлмагач, аҳоли чайқов бозорга мурожаат қилишга, яъни қонунни бузишга мажбур бўлади.\nВалюта айрбошлаш шаҳобчаларининг соат 9-10 дан 18 гача ишлаши ҳам маълум муаммоларни туғдиради. Бу вақтдан кейин ёки олдин фуқаролар валютани фақат чайқов бозоридагина алмаштириши мумкин.\nИ.Ҳакимовнинг таъкидлашича, 1993 йилда валюта айрбошлаш шаҳобчалари масаласи кўтарилганда Марказий банк лойиҳасида шундай операцияларда иштирок этиш учун хусусий шахсларга ҳам лицензия бериш кўзда тутилган эди. Аммо бу лойиҳа амалга ошмади. Ваҳоланки, хорижда, хусусан, қўшни давлатларда ҳам бу операцияларни амалга оширишга хусусий шахслар жалб этилган. Бу шахслар айрбошлаш шаҳобчасининг иш тартибини ўзи белгилайди.


10 ойда салкам 2 мингта ўлим. Ўзбекистонда ЙТҲлар статистикаси эълон қилинди\nЙилнинг 10 ойи давомида республика йўлларида содир этилган йўл-транспорт ҳодисаларида 2 мингга яқин киши ҳалок бўлган, 6900га яқин киши тан жароҳати олган.\nИчки ишлар вазирлиги Йўл ҳаракати хавфсизлиги бош бошқармаси 2021 йил ноябр ойигача республика йўлларида содир бўлган йўл-транспорт ҳодисалари ҳақида статистик маълумотни эълон қилди.\nУнга кўра, йилнинг ўтган 10 ойи мобайнида жами 7681та ЙТҲ рўй берган. Уларда 1964 киши ҳаётдан кўз юмган, 6886 киши турли даражада тан жароҳати олган.\nҲудудлар кесимида қараладиган бўлса, энг кўп йўл-транспорт ҳодисалари Фарғона вилоятида рўй берган – 1173та.\nТошкент вилоятида 1023та, Тошкент шаҳрида 842та ЙТҲ рўйхатга олинган. Наманган вилоятида 830та ЙТҲ юз берган бўлса, Самарқанд вилоятида бу рақам 825тани ташкил этмоқда.\nЙўл-транспорт ҳодисалари ҳайдовчилар ёши кесимида таҳлил қилинса, энг кўпи, яъни 1613тасини 23-27 ёшдаги ҳайдовчилар томонидан содир этгани кўринади. Умуман, энг кўп авариялар 37 ёшгача бўлган ҳайдовчилар томонидан этилган. 7681та ЙТҲдан 4370таси айни шу ёшдаги ҳайдовчилар ҳиссасига тўғри келади. 47 ёшдан катта ҳайдовчилар эса, 10 мобайнида 1106та ЙТҲ содир этган.\nШу билан бирга, ЙТҲлардаги бошқа иштирокчилар таҳлил қилинса, бунда пиёдалар етакчи ўринда – 3441та ҳолатда улар бевосита иштирок этган. 1268та ҳодиса болалар иштирокида содир бўлган.\nЙТҲларнинг аксари (2785та) давлат аҳамиятига молик йўлларда юз берган. Шаҳар йўлларида 1981та, маҳаллий йўлларда 1613та ва халқаро йўлларда 1302та рўй берган.\nҚайд этилишича, аварияларнинг катта қисми, яъни 5187таси сутканинг ёруғ вақтига тўғри келган. Тунги вақтларда 2497та ЙТҲ рўй берган. Ҳафта кунларининг пайшанба, жума ва шанба кунларида кўпроқ ЙТҲлар рўйхатга олинган. Рақамларда ифодаланса, тегишли равишда 1125-1162-1142тани ташкил этади.\nЙҲХББ ҳодисаларнинг келиб чиқиш сабабларига ҳам ойдинлик киритган.\n1782та ЙТҲ йўл ҳаракатини нотўғри ташкил этиш ёки йўллардаги носозликлар туфайли рўй берган. Бу жами йўл-транспорт ҳодисаларининг 23,2 фоизини ташкил этмоқда. 1705та ҳолатда пиёдалар ўтиш жойи бўлмаганлиги сабабли пиёдаларнинг белгиланмаган жойдан йўлни кесиб ўтиши (22,2 фоиз) билан боғлиқ. 1221 та ЙТҲ (15,9 фоиз) тезликни меъёрдан ошириб юбориш сабабли содир бўлган.\nМаълумотларда кўриш мумкинки, ҳодисаларнинг 7,6 фоизида, яъни 584тасида пиёдалар пиёдалар ўтиш жойида уриб юборилган.\nШунингдек, йўл-транспорт ҳодисаларининг аксарияти, яъни 7479тасини эркак ҳайдовчилар содир этган. 202таси аёл ҳайдовчилар ҳиссасига тўғри келмоқда.


10:27 / 29.06.2016\n29 июнга ўтар кечаси, Тошкент вақти билан соат 00:00да Истанбул шаҳридаги Отатурк номли халқаро аэропортга террорчилар ҳужум уюштирди.\nАэропортга кириш, чиқиш ва автомобиллар тўхташ жойида содир этилган учта портлаш ва отишмалар оқибатида 36 киши қурбон бўлди, 147 киши яраланди.\nБаъзи нашрларда қурбонлар сони 50 нафар атрофида экани айтилган.\nReuters хабарига кўра, қурбонлар орасида хорижликлар ҳам бор.\nГувоҳлар аэропортга уч нафар камикадзе-террорчи бостириб кириб, автоматдан чор атрофга ўқ сочганини айтишди.\n"Биз… бир йигит атрофга тартибсиз равишда ўқ узаётгани гувоҳи бўлдик. У ўз олдидан чиққан дуч келган кишини ўққа тутар эди. У қоп-қора кийимда эди. Ниқобсиз", — деб ҳикоя қилди фожиага гувоҳ бўлган сайёҳлардан бири.\nЯна бир гувоб бу шахснинг қуролидан 50дан ортиқ ўқ чиққанини санаган.\nАэропорт ходимларининг айтишича, одамлар портлашлардан кўра, синиб устига тушган ойналардан кўпроқ жабрланган.\nИнтернетга воқеа жойидаги ҳолатни тасвирловчи видеолар жойлаштирилди.\nАввалига бу теракт ташкилотчилигида гумон қилиниб, ИШИД ва Курдистон ишчилар партияси тилга олинди. Кейинроқ КИП вакили "ташкилот тинч аҳоли вакилларига ҳужум уюштирмаслиги, қолаверса аэропортдагиларнинг аксари туркияликлар бўлмагани" ҳақида баёнот бериб, бу гумонларни инкор қилди.\nАэропортга ташриф буюрган Туркия бош вазири Биноли Йилдирим бу ҳужум ортида ИШИД тургани ҳақида айтди.\nБу теракт ИШИД ташкил топганига 2 йил тўлган кунда амалга оширилди. ИШИД 2014 йилнинг 29 июнида халифалик сифатида эълон қилинганди.\nТуркия президенти Ражаб Тойиб Эрдўған, Франция прзиденти Франсуа Олланд, Германия канцлери Ангела Меркель, БМТ бош котиби Пан Ги Мунва бошқалар ушбу фожиага алоқадор кучларни қаттиқ қоралаб чиқди.\nАҚШ Истанбулга барча рейсларни бекор қилди.\nОқ уй матбуот хизмати вакили Жош Эрнест қўшма штатлар Туркиянинг терроризмга қарши курашини қўллаб-қувватлаши ҳақида маълум қилди. АҚШ бош прокурори Лоретта Линч расмий Вашингтон Анқарага ҳодиса тафсилотларини текширишда кўмак беришга тайёрлигини билдирди.\nҚизил Хоч халқаро қўмитаси жабрланганлар учун қон йиғишга киришди.


Афзал Азизов: "Олий лигада ўйнашни соғиндим" / CHAMPIONAT.asia\nАфзал Азизов: "Олий лигада ўйнашни соғиндим"\n06 дек 20:19\nОлий лигага қайтган «Андижон» жамоаси айни пайтда янги мавсумга тайёргарлик кўриш ишлари бошлашга шай турибди.\nМаълумки, Азамат Абдураимов шогирдлари биринчи лига баҳсларида юқори нотада мавсумни ўтказишди ва элитага қайтишга асосий даъвогарлардан бири эканликларини намойиш қилди. Эндиликда, жамоамиз олий лигада ҳам юқори парвозларни амалга оширишни кўзлаб турибди. Куни кеча жамоамиз сардори Афзал Азизов “Футбол экспресс” газетасига интервью берди.\n- Афзал ака, «Андижон»келгуси мавсумда яна олий лигада тўп суради. Клуб қачондан мавсумга тайёргарлик кўришни бошлаши кутилмоқда?\n- Бизга маълум қилинишича, 15 декабрь кунидан бошлаб, жамоамиз Андижонда тўпланади ва бир ҳафталик йиғин ташкил қилишни ўйлаб турибди. Янги йилга қадар бўладиган ўқув йиғин машғулотлари жараёнида, тиббий кўрикдан ўтиш ва жисмоний ҳолатимизни қайтаришга қаратилган машқларни олиб боришади. Январь ойидан эса пойтахтда тўпланиб, тайёргарликни кучайтирамиз. Ҳозирча билганларим шу. Ҳали раҳбарият тайёргарлигимиз қай тариқа бўлиши ва нималар қилиш кераклигини айтишади.\n- Нима деб ўйлайсиз, клубингиз тайёргарликни хориж мамлакатида ҳам олиб бориши мумкинми?\n- Энди бунисига аниқ жавоб бера олмайман. Буни клуб раҳбарияти ва мураббийлар штаби билади. Агар хорижда йиғин ўтказганимизда, жуда яхши бўларди. Шундай бўлган тақдирда ҳам февраль ойларига бориб, амалга оширилса керак. Клуб имкониятларидан келиб чиққан ҳолда иш тутади.\n- Якунланган мавсум хусусида якуний фикрларингиз билан ўртоқлашсангиз?\n- Нима дейишим мумкин? Жамоамиз олий лигага чиқишни мақсад қилганлиги сабабли, бошқа клубларга нисбатан кўпроқ очколарни тўплашга киришди. Тўғриси, ўз минтақамиз беллашувларида бир қатор қийинчиликларга дуч келдик. «Оқтепа» ва «Чуст-Пахтакор» жамоаларига имкониятларни бой бериб қўйдик. Иккинчи босқичда янада бизга кучли рақиблар рўбарў келишини сезгандик. Шунга қараб, тайёргарликимизни кучайтиришни ўйлаб қўйгандик. Худога шукрки, мавсум поёнига етмай туриб, олий лигага чиқиш вазифасини удаллай олдик. Умуман олганда, таркибдаги футболчилар биринчи лигада ўйнаб, бироз тажриба тўплади. Кўпроқ ўйин амалиётига эга бўлиб улгуришди. Қолаверса, турли ҳил майдонларда тўп сурдик. Шу ҳолат ҳам жамоамизга қатор қийинчиликларни келтириб чиқарди. Барибир, тажриба ўз сўзини айтмасдан қолмади. Бизда кўплаб маҳоратли футболчилар борлиги муҳим ўйинларда асқотди.\n- Аввалги йилда ҳам биринчи лигада тўп сургандингиз. Фаолиятингиз давомида сизни кўпроқ олий лига жамоаларида кўришга одатланган эдик. Айтингчи, икки мавсум қуйи лигадаги фаолиятингиз борасида нималарни айта оласиз?\n- Аввалги мавсумда мен Тошкентнинг «NBU-Осиё» клубида ҳаракат қилгандим. Бу йил эса “Андижон” билан биринчи лигада фаолият кўрсатдим. Шуни айтишим мумкинми, қуйи лигада ўйнаб, ўзимга керакли кўп жиҳатларни олдим. Ёшимдан келиб чиқиб, айтсам лига менга ёқди. Турли футбол гувоҳи бўлдим. Бироқ, олий билан қуйи лигани ўзаро солиштириб бўлмас экан. Элита барибир кучли.\n- Олий лигада тўп суришни соғиниб қолган бўлсангиз керак?\n- Албатта, кучлилар орасида тўп суришни истаяпман. Икки йиллик фаолиятимни қуйи лигада ўтказган бўлишимга қарамай, бундан хурсандман. Насиб қилса, олий лигада ўйнаш ва жамоага кўпроқ фойдам тегишини ўйлаб турибман. Шу пайтгача, элитанинг турли клубларида ўйнадим. Яна шундай имконият пайдо бўлмоқда ва бундан оқилона фойдаланиб қолишни ҳоҳлайман.\n- Фаолиятингизнии тугатишни ўйлаяпсизми ёки яна бир неча мавсум ўйнашни кўзламоқдамисиз?\n- Ҳозир ва аввал ҳам айтганман, кучим етишига кўзим етар экан, майдонда ўйнаш истайман. Ҳозирча фаолиятимни тугатишни режаллаштирганим йўқ. Ҳали футбол ўйнашга кучим етади. Шуни ҳисобга олиб, бутсаларимни михга илмоқчи эмасман. Клуб яқинда бизни мураббийлик курсларида ўқитишни мақсад қилди. Агар Андижонда шундай ўқув курслари бошланса, албатта ўқимоқчиман. Ҳозирда бор эътиборимни Андижон билан олий лига ўйинларида ўйнашга қаратганман.\n- «Андижон» олий лигада яна ўртамиёна жамоага айланиб қолиб, “Гулистон” сингари бир йилда яна пастга шўнғимайдимикан?\n- Йўқ, албатта. Мавсум олдидан клубни шакллантириш ишлари олиб борилади. Ўйлайманки, ҳали таркибимизга жуда кўплаб маҳоратли футболчилар келиб қўшилади. Бу ерда футболни жуда ҳам севишади. Ҳар бир ўйинга кўплаб ишқибозлар ташриф буюришига одатланган. Бундан аввалги йилда клуб билан элитада ўйнаганимда, мухлислар ҳар бир беллашувда бизни қўллаб туришарди. Жорий йилда биринчи лигада ўйнаганимизга қарамай, ишқибозларимиз бизни ёлғизлатиб қўймади. Аксинча, янада қўллашиб, олий лигага тезроқ қайтишимизга кўмаклашди. Уларни хурмати учун ҳам янги мавсумда яхши натижалар намойиш қилиб, бежиз олий лигага чиқмаганлигимизни исботлашга тайёр турибмиз.\n- Яқинда жамоадошингиз Дмитрий Краев учун хайрия учрашувини ўтказдингизлар. Умуман олганда, Краевнинг бугунги кундаги аҳволи қандай?\n- Краев Россияда даволаниб келди ва айни пайтда пойтахтда. Уни аҳволи жуда яхши ҳолатда. Янада соғайиб кетишига тилакдошмиз. Барча футболчилар Дмитрийнинг бундай авҳолга тушиб қолганидан қайғуда ва ўз қўлларидан келганча ёрдам беришмоқда. Насиб қилса, Краев соғайиб, яна катта футболга қайтади.\n- Айни вақтда дам олиш кунларингиз қай тариқа ўтмоқда?\n- Оғир ўтган мавсумдан кейин, яна маза қилиб ҳордиқ чиқариш истайман. Яъни, иссиқ мамлакатда бўлиб, оилам билан дам олишни ўйлагандим. Афсуски, иложи бўлмади. Шунинг учун ҳам уйда оилам даврасидаман. Яқин кунларда яна мавсумга тайёргарлик кўриш ишларини бошлаб юборамиз. Унгача куч тўплаб олмоқчиман.


Видео: Мурод Хонтўраевни шифохонадан ниқобланган шахслар олиб кетди - 4 Декабря 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВоскресенье, 16.12.2018, 21:37\nГлавная » 2018 » Декабрь » 4 » Видео: Мурод Хонтўраевни шифохонадан ниқобланган шахслар олиб кетди\nХабарингиз бор, жорий йилнинг 26 ноябрь куни ўзбекистонлик аралаш қоидали жанглар устаси Мурод Хонтўраев пойтахтдаги Тошкент савдо мажмуасида жойлашган офисида қора ниқобли номаълум шахслар томонидан пичоқлаб кетилганди. У 1-сон шаҳар клиник шифохонасига жойлаштирилган ва операция қилинган. Спортчи пичоқдан 9 марта жароҳатланган. Унга шифокорлар бош мия ёпиқ жароҳати, бош мия чайқалиши, бош ўнг тепа соҳаси эзилиб ёрилган жароҳати, ўнг сон, думба соҳаси, кўплаб санчилиб кесилган жароҳатлари (9 та) иккала кўкрак усти соҳаси сидирилган жароҳати, чап тирсак соҳаси кесилган жароҳати ташхисини қўйганди.\nЎтган ҳафта охирида ижтимоий тармоқлар орқали спортчи Мурод Хонтўраевнинг 1-сон шаҳар клиник шифохонасидан яна қора рангли махсус либослар ва ниқоб кийган кишилар томонидан олиб кетилаётгани тасвирларган видео тарқалди. Тасвирда кўриниб турибдики, бу гал қора ниқоблилар ҳуқуқ-тартибот идоралари ходимлари. Хонтўраев ўтирган автомобилдан ҳам буни англаш қийин эмас.\nМурод Хонтўраев шифохонадан нега ва қаерга олиб кетилгани маълум эмас. Тошкент шаҳар ички ишлар бош бошқармаси ҳам мазкур видео бўйича расмий баёнот бергани йўқ.\nАйни дамда Тошкент шаҳар Ички ишлар бош бошқармаси томонидан мазкур ҳолат бўйича Ўзбекистон Республикаси Жиноят кодексининг 277-моддаси, 2-қисми билан жиноят иши қўзғатилган. 7 киши гумонланувчи шахс сифатида терговга тортилган.\nМаълумот ўрнида, спортчи Мурод Хонтўраев 1987 йилда туғилган. У муқаддам 2011 йилда Мирзо Улуғбек тумани ЖИБ суди томонидан Ўзбекистон Республикаси Жиноят кодексининг 177-моддаси 3-қисми "б” банди ва 104-моддаси, 3-қисми "г” банди билан судланган.


01 октябр 2020, Тошкент вақти: 23:45\n"Чорсу" меҳмонхонаси йиллардан бери консервация ҳолатида қолмоқда.\nЎзбекистон Вазирлар маҳкамаси Тошкентнинг Эски шаҳар қисми марказида йиллардан бери қаровсиз ҳолда ëтган “Чорсу” меҳмонхонаси замирида бунëд этилиши белгиланган замонавий комплексни 2012 йил 1 сенябрига қадар ишга туширтирмоқчи. Аммо Озодлик ўтказган кичик тадқиқотдан¸ бу режа ҳам амалга ошмай қолади¸ деган хулоса туғилади.\nПойтахт Тошкентнинг аксар меҳмонлари йўли тушадиган Эски шаҳардаги катта йўллар кесишган нуқтада қад ростлаб турган 23 қаватлик “Чорсу меҳмонхонаси”¸ қарийб 10 йилдан бери бўм-бўш¸ ташландиқ бир ҳолда қолмоқда. Бу ташландиқ бинога аксар тошкентликлар кўзи шу қадар ўргандики¸ Тошкентнинг ҳаëт ҳамиша қайнаб турган Чорсу бозори қаршисидаги бу улкан бинода ҳаëт нишонаси кўринмаслиги улар кундалик ҳаëтининг бир қисмига ҳам айланиб улгурди.\nЎзбекистон Вазирлар Маҳкамаси 7 июл куни қабул қилган “Собиқ Чорсу меҳмонхонаси базасида замонавий меҳмонхона комплексини қуриб битириш лойиҳасини якунлаш чораларига оид” қарори билан ўтмишда Тошкентнинг энг баланд ва энг замонавий биноси саналган бу иншоотни ҳаëтга қайтармоқчи.\nАммо бу бино атрофида Ўзбекистон мустақиллигидан кейин амалга оширилган олди-сотдилар тарихи Вазирлар Маҳкамаси қарорининг белгиланган муддат – Ўзбекистон мустақиллигининг 21 йиллигига қадар бажарилишини савол остида қолдиради.\n“Чорсу”га дўнган “Москва” нинг териси шилинди...\n1982 йили рус меъмори Владимир Спивак ва муҳандис Асанов томонидан сейсмик ҳудуд ҳисобланмиш Ўзбекистон пойтахтининг Эски шаҳар қисмида 950 меҳмонга мўлжалланган 23 қаватлик энг баланд меҳмонхона қуриб битирилди ва унга “Москва” деб ном берилди. Мутлақ хорижий меҳмонларга хизмат қилиши белгиланган бу бино айни пайтда Тошкентдаги энг зилзилабардош иншоот деб тақдим этилди. Ўзбекистон мустақил бўлгач¸ шаҳар маъмурияти коммунистлар қиблагоҳи бўлиб келган номни меҳмонхона қаршисидаги бозор номига уйқаш қилиб¸ “Чорсу” деб ўзгартирди. Ўзбек пойтахтида секин-аста жаҳон стандартларини мўлжалга олган меҳмонхоналар пайдо бўла бошлаши билан¸ “Чорсу”га айланган “Москва” ҳам назардан қола бошлади ва пойтахтга вилоятлардан қатновчи бозорчиларнинг арзон ва тартибсиз қўналғасига айланди.\n“Ўзбектуризм” “Чорсу”ни жонлантиришга қўл урди\n2000 йиллар бошида ҳали Ўзбекистондаги хорижликларга мўлжалланган аксар меҳмонхоналар эгаси бўлган Ўзбектуризм миллий компанияси 2002 йилида Туркиядаги Emsaş İnşaat Turizm Ticaret ve Sanayi A.Ş. ширкати билан биргаликда “Chor-su Hotel” деб номланган қўшма корхона тузади. 70 фоиз ҳиссаси турк ширкатига тегишли бўлган бу корхона¸ қарийб 23 миллион АҚШ доллари миқдорида сармоя ëтқизиб¸ меҳмонхонани таъмирлаб ишга тушириш мажбуриятини зиммасига олади. Аммо орадан икки йилча ўтмай¸ бу корхона Тошкент шаҳар Хўжалик ишлари бўйича суди қарори билан¸ сармоядор сифатидаги мажбуриятларни бажармаганликда айбланиб тугатилади ва турк ширкати Ўзбекистондан чиқиб кетади.\n“Гибралтарлик харидор” “Чорсу”лик бўлди\nТошкент суди қароридан бир йилча ўтиб¸ 2005 йилнинг декабр ойида Ўзбекистон Давлат Мулк қўмитаси “Чорсу” меҳмонхонасини очиқ савдога қўйиш бўйича халқаро тендер эълон қилади. 2006-2008 йилги республика хусусийлаштириш дастурига киритилган бу жараëнда меҳмонхонанинг бошланғич қиммати 5 миллион 176 000 доллар деб баҳоланади. Давлат Мулк қўмитасига кўра¸ тендер ëпилиши лозим бўлган 2006 йилнинг мартига қадар рисоладагидай харидор топилмайди ва тендер муддати 2006 йилнинг 25 августига қадар узайтирилади.\nМулк қўмитасининг 2006 йилги расмий хабарида айтилишича¸ Россиянинг “Синий лен” ва Чехиянинг “Velts” маъсулияти чекланган ширкатлари ҳамда Гибралтарда рўйхатга олинган Silk Way Hotels Company Ltd тендерда қатнашади ва сўнггиси тендер ғолиби деб топилади. Расмий хабарга кўра¸ “Чорсу” меҳмонхонаси 7 миллион 400 минг доллар эвазига ўз янги эгасини топади ва янги хўжайин ҳам меҳмонхонани таъмирлаб¸ замонавий комплекс ҳолида ишга тушириш мажбуриятини ўз зиммасига олади. Аммо 2007 йилнинг март ойига келиб¸ Ўзбекистон Давлат Мулк қўмитаси¸ Silk Way Hotels ширкати билан тузилган олди-сотди келишувини бинони тўлиқ сотиб олишга оид тўловларни вақтида тўламаганлик ва сармоядор мажбуриятларини бажармаганлик даъвоси билан бекор қилади – “Чорсу” яна эгасиз қолади¸ яна сотувга қўйилади.\nЯнги харидор Кореядан чиқди\nЎзбекистон Давлат Мулк қўмитаси 2007 йил сентябрида якунланган янги тендер ғолиби деб Жанубий Кореяда рўйхатга олинган Daegeon Global Co. Ltd ширкатини топади ва ўзаро имзоланилган келишувга мувофиқ¸ бу ширкат ҳам “Чорсу” базасида замонавий меҳмонхона комплекси барпо этиш мажбуриятини зиммасига олади. 2010 йилнинг июл ойига қадар 7 миллион долларлик ишни амалга оширгани айтилган корейс ширкати¸ шартномага кўра¸ яна 18 миллионлик таъмирлаш ишларини амалга ошириши лозим. Вазирлар Маҳкамаси қарорига мувофиқ¸ агар ширкат ўз мажбуриятини 2012 йилнинг 1 сенябрига қадар адо этса¸ харид қарзини вақтида тўламаганлик боис йиғилиб қолган жарима тўловларидан озод этилади¸ акс ҳолда шу пайтгача киритган сармоясидан айрилади.\nШундай қилиб¸ 2002 йилдан бери уч маротаба учта хорижий сармоядорга сотилгани қайд этилган“Чорсу” меҳмонхонасининг учала эгасидан бирортаси уни таъмирлаш учун маблағ сарфлашни истамади.\nСаккиз йиллик бу машмаша эса¸ махсус журналистик (балки жиноий) текширувни тақозо қиладиган камида иккита жиддий саволни ўртага қўяди.\n- Ўзбекистондаги энг ғариб талабалар ëтоғиданда хароб ҳолга тушган 23 қаватлик эски бинони 7 миллион долларга сотиб олаëтган ширкатлар фаолияти ҳақида нима маълум?\n- бир неча миллионлик харидни қилган бу учала сармоядор ҳам¸ нега бу сармоясидан фойда олиш учун меҳмонхонани таъмирлашга маблағ сарфлашни бирдек истамади ва истамаëтир?\nДастлаб ширкатлар ҳақида.\nEmsaş İnşaat Turizm Ticaret ve Sanayi A.Ş.\n“Чорсу”нинг илк харидори бош қароргоҳи Истанбулнинг Жумҳурият жаддасида жойлашган ва ўзини қурилиш ва таъмир соҳасидаги “престижли” бир ширкат деб танитган Emsaş İnşaat Turizm Ticaret ve Sanayi A.Ş. компанияси. Ширкатнинг ўзи ҳақида берган маълумотига кўра¸ у асосан дунëнинг авторитар ва бизнес муҳити ношаффоф деб топилган Ўзбекистон¸ Туркманистон¸ Қозоғистон¸ Беларус¸ Ливия ва Сурия каби давлатларида фаолият юргизган ва юрғизмоқда. Озодлик текшируви давомида ширкат маъсуллари ўзларининг Ўзбекистонда 2004 йили ниҳоясига етган фаолияти ҳақида суҳбатлашиш таклифини кескин рад қилди. Аммо ширкатнинг интернет сайтида “Тамомланган лойиҳалар” деган саҳифа остида¸ унинг “Чорсу” лойиҳаси ҳам алоҳида тилга олинади ва бу ерда ëзилганлар Ўзбекистонда эълон қилинган расмий хабарга мутлақо зиддир.\nEmsaş даъвосича¸ ширкат "Ўзбектуризм" буюртмасига мувофиқ¸ 355 хона ва 30 дўконни ўз ичига олган "Чорсу" меҳмонхона комплексининг ҳам ички¸ ҳам ташқи дизайни лойиҳасини муваффақиятли ишлаб чиқиб¸ буюртмачига топширган. Бу лойиҳа ҳақида гапирилар экан¸ Emsaş сайтида унинг қайси йилларда амалга оширилгани¸ қанча маблағ сарфлангани ҳақида лом-мим демайди. Муҳими¸ Тошкент шаҳар Хўжалик ишлари суди қарори билан ўз мажбуриятларини бажармаганликда айбланиб¸ "Ўзбектуризм" билан тузилган қўшма корхонанинг бекор қилингани ҳақида эса¸ мутлақо сўз ҳам йўқ.\nSilk Way Hotels Company Ltd.\nЎзбекистон Давлат Мулк қўмитаси томонидан эълон қилинган халқаро тендер ғолиби – Silk Way Hotels Company Ltd. фаолиятини ўрганиш уринишларимиз¸ турк ширкатиникиданда қизиқроқ натижаларга олиб келди. 2006 йили Ўзбекистонда расмийлар томонидан дунë бўйлаб меҳмонхоналар занжирига эга¸ Гибралтарда рўйхатдан ўтган¸ дея тақдим қилинган Silk Way Hotels Company Ltd. ширкатидан 2010 йил сентябрига келиб ном-нишон ҳам қолмаган. Дунë бўйлаб меҳмонхоналари бўлган ширкатнинг ҳеч қандай ўтмиши ҳам бўлмаган бўлиб чиқди – дунëнинг бирор бурчагида бундай номдаги меҳмонхона борлиги ëки бўлганининг тасдиғи топилмади. Бу ширкат номи фақат “Чорсу” меҳмонхонасининг сотилишига оид Ўзбекистон хабарлари ва Ўзбекистон Савдо ва саноат палатасининг хусусийлаштиришга оид ҳисоботларидагина учрайди¸ холос. Британия қарамоғидаги бор-йўғи 6¸800 квадрат километр ҳудудлик Гибралтарда бир кунда ширкат очиб¸ эртасигаëқ уни ëпиш амалиëтининг кенг тарқалгани инобатга олинса¸ Silk Way Hotels Company Ltd.нинг ҳатто регистрациядаги умрининг ҳам кўпга чўзилмагани кўрилади.\nDaegeon Global Co. Ltd\nЖанубий Корея ширкати деб тақдим қилинган ва "Чорсу" бўйича ўтказилган иккинчи халқаро тендерда ғолиб деб топилган Daegeon Global Co. Ltd ширкати фаолиятига оид маълумот топиш аввалги иккала харидор сингари¸ деярли имконсиз бўлиб чиқди. Номи Ўзбекистон хабарларидан ташқари фақат бир марта – Корея ахборот хизмати ҳисоботидагина қайд этилган бу ширкат 2007 йилнинг 14 мартида¸ Ўзбекистондаги "Чорсу" меҳмонхонаси 7 миллион долларга сотиб олинишидан атиги беш ой аввал ташкил топган¸ пойтахт Сеулдан бир соатлик йўлда жойлашган Gwonseon-Dong провинциясида қайддан ўтган. Фаолияти на маҳаллий ва на хорижий тадбиркорларга маълум¸ ҳамкорлик ва алоқа учун на манзили ва боғланиш имконлари жамоатчиликка берилган.\nТурк¸ гибралтар ва корейс ширкатининг ўзбекча сири\nТошкентдаги 23 қаватлик¸ хароб ҳолда қолаëтган “Чорсу” меҳмонхонасини 2002¸ 2006 ва 2007 йилларда деярли айни нарх – 7 миллион АҚШ долларига сотиб олган Туркия¸ Гибралтар ва Жанубий Кореяда рўйхатга олинган учала ширкат¸ савдо келишувини имзолагач¸ меҳмонхонани таъмирдан чиқариш учун маблағ сарфлашни истамаëтир. Шу асосда¸ Ўзбекистон тегишли идоралари икки келишувни бекор қилди¸ учинчиси ҳам бекор қилиниш таҳдиди остида қолмоқда. Учала ширкат ҳам¸ одатда мижоз ва харидор топиш мақсадида бутун дунëга очиқ бўлган ширкатлардан мутлақ фарқли¸ жамоатчиликка ëпиқ ва ўта сирли.\nСўнгги ширкат ҳақида гапира туриб¸ жанубий кореялик тадбирдор Дон Кан¸ “бунинг бир балоси бор”¸ дейди.\n- Чунки¸ Daegeon Global Co. Ltd ширкати “Чорсу” меҳмонхонасини сотиб олишдан беш ой аввал ташкил топган бўлса¸ қандайдир бир марталик махсус лойиҳа ҳақида гап кетаëтган бўлиши мумкин. Биринчи савол – кечагина тузилган ширкат Тошкентдаги 23 қаватлик меҳмонхонани сотиб олиш учун 7 миллион долларни қаердан олган? Бу маблағ қаердан чиқди – Кореяданми¸ бошқа хориж давлатиданми ëки Ўзбекистон ичиданми? Бу ерда¸ пулнинг ҳаракатини кузатиш ўта муҳим¸ аммо имконсиз¸ дейди Жанубий Кореядаги Kabool Textile ширкати раҳбари Дон Кан.\nЎзбекистондаги бизнес муҳитидан бевосита хабардор Дон Кан¸ “бир балоси бор”¸ дер экан¸ пул ювиш амалиëтини назарда тутаëтганини яширмайди. Жанубий Кореяда исталган хорижлик кичик сармоя киритиш эвазига¸ исталган ширкатини расман рўйхатдан ўтказиши мумкин¸ дер экан кореялик тадбиркор Daegeon Global Co. Ltdнинг ҳақиқий эгаларини Кореядан эмас¸ балки Ўзбекистондан излаш ўринлироқдир¸ дейди.\n“Чорсу” меҳмонхонасининг учала хорижий харидорини боғлаб турган ип – бу ширкатларнинг ношаффофлиги ва шунинг ўзиëқ улар фаолиятини шубҳага олишга асос бўла олади¸ дейди Фирибгарликка қарши Европа идораси бош директорининг маслаҳатчиси¸ халқаро пул ювиш операцияларига қарши кураш бўйича таниқли мутахассис Волфганг Ҳетзер:\n- Одатда¸ сарфлайдиган пулини иқтисодий қонун-қоидаларга мувофиқ ҳалол ишлаб топган одам¸ бирор лойиҳага пул ëтқизишда ўта эҳтиëткор бўлади. Бундай одам¸ ëтқизган сармояси қандайдир даромад келтириши эҳтимоли катта бўлмаса¸ уни чўнтагидан чиқармайди. Агар кимдир¸ миллионлаб маблағни иқтисодий жиҳатдан даромад келтириши аввалданоқ шубҳали лойиҳаларга сарфлар экан¸ бундай хулқ-атворнинг ўзиëқ сарфланаëтган маблағнинг ноқонуний йўл билан топилгани борасида шубҳаланишга жиддий асос бўла олади¸ дейди пул ювиш амалиëтлари бўйича халқаро мутахассис "Чорсу" меҳмонхонасининг қайта-қайта сотувга қўйилиб¸ айни нархда янги харидорларга сотилишини шарҳлай туриб.\nDaegeon Global Co. Ltd ширкатининг "Чорсу" меҳмонхонасини сотиб олишдан атиги беш ой аввал тузилганини шарҳлар экан жаноб Ҳетзер¸ бу факт мантиқий шубҳани қувватловчи кучли далил эканини айтади:\n- Буниси энди янада шубҳали. Бунинг ортида нафақат пул ювиш¸ балки уни тузганлар учун иқтисодий жиҳатдан катта манфаат келтирувчи пухта режа ëтган бўлиши ва унга солиқдан озод бўлиш каби бошқа жиҳатлар ҳам аралашган бўлиши мумкин. Аммо бир қарашдаëқ¸ бу лойиҳа ортида пул ювиш амалиëти тургандек кўринмоқда. Бирор ширкат пул ювиш мақсадидагина ташкил этилди¸ дейиш учун унинг ўзини қандайдир иқтисодий фаолият билан шуғуллангандек қилиб кўрсатиб¸ амалда фақат бир марталик¸ ëхуд бир неча марталик пул ўтказиш амалиëти билан шуғулланганини тасдиқлаш лозим. Агар Daegeon Global Co. Ltd Ўзбекистондаги катта савдодан атиги бир неча ой олдин ташкил топган бўлса¸ бу ундан айнан жиноий пулларни ювиш учун махсус мақсад билан тузилган ширкат сифатида шубҳаланишга жиддий асос беради. Бу - халқаро майдонда таниш амалиëт. Аммо бир ширкатни пул ювишда шубҳа қилиш бир нарсаю¸ унинг айнан пул ювиш билан шуғулланаëтганини исбот қилиш бошқа нарса. Ҳозирча маълум фактлар ва ширкатнинг хулқ-атвори бизни унинг асл мақсадидан шубҳаланишга жиддий асос беради¸ холос¸ дейди дейди Фирибгарликка қарши Европа идораси бош директорининг маслаҳатчиси¸ халқаро пул ювиш операцияларига қарши кураш бўйича таниқли мутахассис Волфганг Ҳетзер.\nЎзбекистонлик мустақил таҳлилчи ва журналист¸ “Ўзбектуризм”нинг собиқ намояндаларидан бири Алишер Таксанов¸ немис мутахассисидан фарқли¸ “Чорсу” меҳмонхонасининг қайта-қайта савдога қўйилиб¸ қўлларнинг алмашаëтгани ортида¸ пул ювиш билан боғлиқ схемаларнинг ишлаëтганига шубҳа қилмайди. Бу ҳақда гапира туриб Таксанов¸ “Чорсу” мисолида пул ювиш амалиëтларининг кенг тарқалган икки кўринишидан бири¸ ëхуд ҳар иккаласи ҳам қўлланаëтган бўлишини айтади.\n- Пул ювишнинг одатий схемасига кўра¸ ўз ихтиëрида қанчадир нолегал маблағ тўпланган қандайдир хориж ширкатлари бу пулларини легаллаштириш йўли сифатида уларни хориж сармоясига муҳтож¸ бизнес муҳити ношаффоф давлатларга киритадилар. Бу пулларнинг қанчалик легаллигини¸ масалан Ўзбекистон каби бизнес асосан коррупция асосида иш кўрувчи давлатда кўп ҳам суриштириб ўтиришмайди. Шу маънода¸ “Чорсу”ни сотиб олган хориж ширкатлари Ўзбекистонда уларнинг тендерда ютиб чиқишини таъминлаган шахсларга катта миқдорда “откат” бериб¸ ўз пулларини легаллаштириб¸ Ғарб банкларига олиб чиқаëтган бўлиши мумкин. Бу амалда кенг тарқалган пул ювиш схемаларининг биринчиси¸ дейди Таксанов.\nИккинчи схемага кўра¸ деб давом этади бу таҳлилчи¸ Ўзбекистондаги объект¸ мазкур тадқиқот доирасида эса¸ “Чорсу” меҳмонхонасини, хориж ширкати ўлароқ сотиб олаëтганларнинг асл эгалари Тошкентда ўтирган янги бойлар¸ янаям аниқроғи мафиоз шахслар бўлиши мумкин.\n- Иккинчи схемага кўра¸ дейлик Ўзбекистондаги бадавлат шахслар аввалига ноқонуний топилган катта пулларни аввалига оффшор ҳудудлар¸ дейлик (Испания ҳакамлари томонидан пул ювиш учун жаннат деб аталаëтган – муаллиф) Гибралтарга олиб чиқади ва энди уни легаллаштириш учун Ўзбекистонга қайта киритади. Бунинг учун хорижда рўйхатга олинган ширкат ниқоби остида¸ гўëки ўзбек иқтисодига сармоя ëтқизадилар. Бу ерда турли имтиëзлар¸ дейлик солиқ ва бож тўловларидан озод бўлиш ҳуқуи билан бирга ноқонуний пулларни қонуний шаклда энди оффшор эмас¸ балки исталган Ғарб банкига қўйиш имкони туғилади¸ дейди Ўзбекистондаги пул ювиш операциялари бўйича қатор тадқиқотлар муаллифи Алишер Таксанов.\n“Чорсу” меҳмонхонаси¸ Ўзбекистондаги ноқонуний пулларни ювиш учун қулай лойиҳага асос бўлиб келаëтгани учун ҳам¸ таъмирсиз қолмоқда¸ зотан уни қайта қуриб¸ ишга туширишнинг ўзи асл режада йўқ¸ дер экан Таксанов¸ Ўзбекистон Вазирлар Маҳкамасининг огоҳлантиришига қарамай¸ 2012 йилнинг 1 сенябрига қадар меҳмонхона комплексининг ишга туширилмаслиги¸ корейс ширкати деб тақдим этилаëтган ширкатнинг сармоядор сифатидаги мажбуриятини бажармаслигига ишончи 100 фоиз комил эканини таъкидлайди.\n"Чорсу" меҳмонхонасининг уч маротаба ҳам ўз мажбуриятини бажармайдиган хориж сармоядорларига сотилиши билан боғлиқ саволларга жавоб олиш мақсадида Ўзбекистон Давлат Мулк қўмитасининг Тошкент шаҳар бошқармаси¸ сўнгра улар тавсияси билан қўмитанинг Хорижий сармоядорларнинг ўз мажбуриятларини бажаришини назор қилиш бошқармаси маъсули Икром Жўраевга мурожаат қилдик. Ҳар иккала бошқарма маъсули¸ бу масалада гапиришга ҳақли эмасликларини айтиб¸ суҳбатни қисқа қилишди. Бундай муносабатни эса биз¸”Чорсу” меҳмонхонаси атрофидаги ноқонуний амалиëтлар ҳақида туғилган асосли шубҳаларнинг билвосита тасдиғи сифатида қабул қилдик.\n"Мени Ватанимда кўмишларини хоҳлайман!"


Vatanda.Com » Ислом » Саҳобалар » Нуайм ибн Масъуд\nНуайм ибн Масъуд (Аллоҳ ундан рози бўлсин) хассос қалбли, заковатли, тадбирли ва доно йигит бўлган. Ҳеч қандай муаммо уни ташвишга сололмас, ҳар қандай қийинчилик қаршисида довдираб ҳам қолмас эди. Аллоҳ таоло топқирлик, уддабурролик ва соғлом фикр ато қилган чин саҳро ўғлони эди. Бироқ унинг битта камчилиги бўлган: у ўйин-кулгини ҳаддан зиёд севар, дунё лаззатларини ҳамма нарсадан афзал кўрарди. Ҳар сафар кўнгли оромбахш қўшиқ ё мафтункор мусиқа истаб қолса, у Наждни тарк этиб Ясрибга жўнар, кўнгилхушликлар учун пулини аямас эди. Нуайм мана шу сабабга кўра Ясрибга кўп келар, бу ердаги яҳудийлар билан, айниқса, бани Қурайза қавми билан ош-қатиқ бўлиб кетган эди. Аллоҳ Ўз Пайғамбарини ҳақ дин билан тўғри йўлни кўрсатиш учун инсониятга юборганида ва Макканинг ҳамма бурчакларини Ислом нури билан мунаввар этганида Нуайм ибн Масъуд аввалгидай дунё лаззатларига бўлган истагини жиловлай олмай юрган кезлар эди.\nНуайм одатий хурсандчилик ва лаззатлардан маҳрум қилиши мумкин бўлган янги динга қаттиқ қарши чиқди. Унинг бу кайфиятидан хабардор бўлган Ислом душманлари йигитни мусулмонларга қарши курашга чорлашди. У Абу Суфён ибн Ҳарб бошчилигидаги маккалик мушриклар ва Нажднинг Ғатафон қабиласи жангчиларига қўшилиб, мадиналик мусулмонлар устига бостириб келганлардан бири эди. Мусулмонлар эса душманни шаҳар атрофига чуқур ҳандақлар қазиб кутиб олишди. Ҳандақ тўқнашуви олдидан Нуайм тўшагида тўлғониб, ўзи билан ўзи баҳслашиб-тортишиб чиқди: «Эсингни йиғ, Нуайм, сени бу ерга олис Нажддан нима етаклаб келди? Ҳақ дин олиб келган Пайғамбар ва унинг тарафдорлари билан урушиш учун қандай баҳона топасан? Ҳеч бир сабабсиз қон тўкишнинг кимга кераги бор?» Узоқ давом этган виждон қийноғининг якуни ҳамма учун яхши бўлди.\nЯрим тунда Нуайм қўшинни тарк этиб, Пайғамбар алайҳиссалом ҳузурларига келди. Уни кўриб Расулуллоҳ соллаллоҳу алайҳи васаллам ажабландилар: – Нуайм ибн Масъудми? – Ҳа, эй Аллоҳнинг Расули, – жавоб қилди Нуайм. – Ярим тунда сени бу ерга нима бошлаб келди? – сўрадилар Сарвари олам. – Мен Аллоҳдан ўзга илоҳ йўқлигига, сиз Унинг бандаси ва элчиси эканингизга, сиз олиб келган нарса эса ҳақ динлигига гувоҳлик бергани келдим, – деди Нуайм. – Исломни қабул қилдим, аммо қабиладошларим буни билишмайди. Нима истасангиз, менга буюринг… – Сен бизларга халоскор бўлдинг, одамларинг олдига қайтиб бор, агар кўндиролсанг, уларни бизга қарши урушишдан қайтар. Ахир урушда ҳийла ҳам бўлади-ку, – дедилар Фахри коинот. Шундан кейин Нуайм ибн Масъуд розийаллоҳу анҳу қабиладошлари олдига қайтиб бориб, уларни ўзгалар манфаати йўлида, ҳеч бир сабабсиз уруш олиб боришдан қайтарди. Аламзада қабилаларга ҳам ҳақиқий аҳволни тушунтириб, мусулмонлар билан жанг қилишнинг бефойдалигини тушунтирди. Нуаймнинг топқирлиги ва уддабурролиги натижасида қон тўкилиши олди олинди. Душман жанг майдонини ташлаб кетишдан ўзга чора тополмади.\nШундан кейин Нуайм ибн Масъуд розийаллоҳу анҳу Расулуллоҳ соллаллоҳу алайҳи васалламнинг энг яқин сафдошларидан бирига айланди. Сарвари олам унга катта мансаблар бердилар, энг масъулиятли вазифаларга юбордилар, қўшинларга қўмондон қилиб тайинладилар. Макка фатҳи куни Абу Суфён ибн Ҳарб мусулмонлар қўшинини кузатиб турар экан, Ғатафон қабиласи байроғини кўтариб келаётган кишини кўриб қолиб сўради: – Анави ким бўлди? – Нуайм ибн Масъуд, – деб жавоб қилишди. – У Ҳандақ жангида бизларга шунақанги катта зарар келтирган эдики! – хитоб қилди Абу Суфён. – Қасам ичиб айтаманки, у Муҳаммаднинг ашаддий душмани эди… Энди эса унинг қўшинида ўз қабиласи байроғини кўтариб кетяпти… Аллоҳ таоло тадбирли ва закий саҳобий Нуайм ибн Масъудни Ўз раҳмати билан чулғаб олсин!


Хавотиримизни оширган, ҳар томонлама ютқазган Эктор Купер, Аҳмедовга таътимаган юбилей ўйин ҳақида » Ўзбекистон янгиликлари – Zamin.uz\nХавотиримизни оширган, ҳар томонлама ютқазган Эктор Купер, Аҳмедовга таътимаган юбилей ўйин ҳақида\n06 сентябрь 2019, 22:50\nЖаҳон чемпионати саралаш баҳсларини яхши ниятда кутдик. Аламлиси, доим кутамиз. Кутганимизга яраша натижа бўлмаса-да, умид ила қараймиз. Бу гал ҳам шундай, афсуски шундай.\nФутболимиз тарихида 5 сентябрь қора кунга айланмоқда. Аввалги жаҳон чемпионати саралашининг охирги ўйинини айнан шу санада ўтказганмиз. Бу барчанинг ёдида. Жанубий Корея тарихидаги энг кучсиз жамоани юртимизда юта олмаганимиз алам билан эсга олинади. Россиялик таниқли шарҳловчи Константин Генич учрашувни шарҳлаганди ва ўзи билан бирга термамизни юртига олиб кетмоқчи бўлганди. Бироқ биз битта гол ҳам ура олмаганмиз.\nБу сафарчи? Бу сафар ҳам саралаш баҳсларини сунъий қопламали майдонда бошладик. Рақибга 2 та тўп фарқи билан ютқаздик. Ўшанда терма жамоамизда мураббий алмашганди. Эътиборлиси, Фаластин – Ўзбекистон учрашувини шарҳлаб борган Хайрулла Ҳамидов авваллари Эктор Купер шанига илиқ фикрлар билдирарди. Ҳозир эса унинг ҳам фикри ўзгарди. Буни шарҳ давомида билдик, эшитдик.\nОдил Аҳмедовга таътимаган юбилей ўйин. Аҳмедов терма жамоамиз сафида 100-ўйинини ўтказди. Тарихга кирди. Аммо омадсиз чиқди. Учрашувда Аҳмедовда қулай имконият бўлди. Бироқ унинг ўзи фойдалана олмади. Акси бўлганда, ҳисоб бундай кўриниш олмаган ва ўз юбилейи учун ўзи совға тақдим этарди.\nУмуман олганда, футболчилар жон куйдиришмади. Бирорта ўйинчи ютқазаётган жамоа вакилиги ўхшамасди. Уларнинг ҳаракатларини кўрган томошабин бизга бу ўйин натижаси аҳамиятсиз эканда деган ҳаёлга бориши турган гап.\nШу куни футболчиларнинг бу ҳаракатларидан яна бир тахминга келдик. У ҳам бўлса иш ташлаш. Футболчилар мураббийнинг услубига кўника олмаётганини биринчи кунданоқ айтишганди. Жумладан Одил Аҳмедов. Бу мавзу жуда кўп муҳокама қилинган. ЎФАнинг аввалги раҳбарияти ва вакиллари Куперни оқлаш учун жуда ҳаракат қилишган. Дебатлар уюштиришган. Улар Куперни асослаш учун ўзларига 2 та жиҳатни белгилаб олишганди. Бири терма жамоамизга келадиган мураббий хориждан бўлиши ва иккинчи ўша мутахассис аввалги термаси билан жаҳон чемпионатига чиққан бўлиши кераклиги.\nҲўп, шу талабларга мос келгандир. Лекин буни улардан бошқа барча қабул қилмади. Нега? Чунки Купер замонавий футболнинг одами эмас. У яқин йиллар ичида бирор бир каромат кўрсатмаган. Тактик жиҳатдан нўноқ эканлигини Фаластинга қарши беллашувда ҳам кўрдик.\nЭнг ёмони биз футболни қандай ўйнаш кераклигини Фаластиндан ўрганишимизга тўғри келмоқда. Қаранг қандай кунларга қолдик. Қарши ҳужумда бизга ўрнак бўлган Фаластин. Бизга бирор марта ҳам гол урмаган Фаластин 2 марта дарвозамизни чиройли тарзда ишғол этди. Ўзбекистон миллий терма жамоасини мағлубиятга учратди. Ютқазаётганимизда трансляция режиссёрлари бот-бот ҳеч нарса қила олмаётган Эктор Куперни намойиш этишди. Уларга раҳмат. Айримларга шундай пайтда оддий рақибга қарши учрашувда ҳам ҳеч нарсани ўзгартира олмаётган жаноб Куперни кўрсатиб беришди. Футболимизнинг олдинги раҳбарлари қилган хатолар ҳали кўп зараримизга ишламаса эди.\nУмид қиламизки, айни пайтда амалда ишларни қилаётган ЎФА биринчи вице-президенти Равшан Эрматов футболни тушунадиган ва ҳозирги бўлаётганларни кўриб турган инсон. Эктор Купер масаласига кеч бўлмасдан бир қарорга келсалар айни муддао бўларди. Тўғри, Куперга жавоб бериш осон эмас. Аввалги раҳбарият тузган шартнома шартлари бунга тўсқинлик қилар. Чунки яқиндагина ЎФА вакилларининг Куперга маҳаллий мураббийлардан бирини ёрдамчи қилиб олинг деган таклифига йўқ дея жавоб берган. Тўғри, Суперлиганинг айни қизғин палласида Африка миллатлар лигасида экспертлик қилган, сўнг меҳнат таътилида бўлган мутахассис ўзининг бундай “қобилият”ларини бировга ўргатгиси келармиди?!\nНима бўлаганда ҳам Эктор Купер борасида ҳавотирларимиз яна-да ошди. Энг ёмони у юртимизга келганида ҳам ортиқча қувонмагандик. Асосий паллада аввалги хатоларимиз панд бермаслигига жуда ишонгимиз келади.\nЯнгиликлар » Спорт » Хавотиримизни оширган, ҳар томонлама ютқазган Эктор Купер, Аҳмедовга таътимаган юбилей ўйин ҳақида\n12:31 Константин Генич: "Ўзбекистон ғалабага ҳақли эмас эди"\n23:54 Ўзбекистон - Жанубий Корея ўйинини Константин Генич ҳам шарҳлайди